Bualrawn Hmin Ah Cr7 – Times Of Chinland\nBualrawn Hmin Ah Cr7\nPortugal club Sporting Lisbon cun an club thuanthu ih player ropi zet pakhat C.Ronaldo sunloihnak ah tiin an Bualrawnpi hmin cu CR7 ti ih thleng an tum ih thleng dingin timtuahnak an nei rero.\nBualrawn hmin ah ‘CR7’ ti lole ‘Alvalade CR7’ ti tum a si ih club hruaitu pawl cu Bualrawn hmin thleng ding thu ah an lungkim tlang theh zo.Tuah C.Ronaldo ih palai le sungte pawl an be rero ih amah C.Ronaldo khal an thiltuah tummi cu theihternak an nei zo.\nCR7 timi hi sumtuahnak pakhat hmin hrangih ding zo a si ih CR7 timi thawn thil phunphun an rak suah rero zo.Sporting Lisbon in an Bualrawnpi cu CR7 ti ih hmin an thleng thei asile CR7 pawlkom hnenih hlawhnak an tel ve ding.CR7 timi cu C.Ronaldo duhkawh hmin a si ih amai kaihruainak thawn pawlkom lole comapany dinmi a si.\nTuah thu felfai zianghman a um hrih lo nan,Sporting Lisbon hruaitu pawl cun a rangthei bik ih thu felfai than lohli ding thu an tarlang.\nC.Ronaldo hi Portugal club Sporting Lisbon ihsin lar thok a si ih kum 18 a kim ah Premier league club Man United in an rak lei.Man United hrang tha zetih a lek hnu ah Spain club tha Real Madrid in an lei ve.Tuah Real Madrid a suahsan fel zo ih Italy club Juventus hrang a lek rero lai a si.\nPogba Kan Rak Lei Ngam Lo – Barcelona President Bartomeu\nDe Bruyne Ih Uar Zetmi Player 5


RANGOON AH KHRISTIAN PAWL KHAWMAWK KHAP - Chinland Today Media\nRANGOON AH KHRISTIAN PAWL KHAWMAWK KHAP\nJanuary 8, 2009 6:01 am·1 comment\nKan kawlram khawpi hlun, Rangoon ahcun vengsung hotu pawlin Khristian pawl khawmawknak punghman an neih theu mi cu an khap ih, hi dan hi thlun duhlo tu an um a si ahcun an biakinn khal kharsak dingah dan an suah.\nKan dung tlawngkai nikhat ahkhan Kyauktada huamsung thuneitu pawl cun Khristian pastor pawl ko khawm in, bulpak inn ih khawmnak an neih theu mi cu nei nawn lo dingin an sim. Papedon huam sungih um pastor pakhat cun, “Khawmnak kan sun zawm vivo asile, kan biakinn kharsak ah in vo” tiah thuthang a sim.\nHi thuneitu pawl ih kohkhawm mi 50 lenglam pawl hi catlap 5 lenglo ah hmin sign ter hrim an si thu khal thuthang cun a ngan. Cui an sign mi ahcun, dan an thlun duhlo a si ahcun, hremnak simaw, thawngthlak le biakinn kharsak an si theinak thu a ngan aw tel.\non January 9, 2009 at 12:07 am\nBawpa na minung pawl hi hitin in zoh men lo ding ti kan thei. Harsatnak lak in khal ka lo um pi ding tiah thu in thiam ruang ah kan hna a ngam. A tu fang ah kan unau hrekkhat pawl nang mah biak ding hman kham an si. Hi khal hi na hmu ih na thei ti kan thei. Na duhdawtmi minung pawl cu na kutsung ah kan um. Na duh nak kim hram seh…Amen.


VOL. SESSION 1 - Hre Mang\nWELCOME TO MY PAGE > 2017 DUNGTHLUNTU LAMZIN > \nVOL. SESSION 1\nZUMTU THAR HRANGAH KEKAR HMAISA\nFIRST STEP FOR NEW DISCIPLE\nDISCIPLE JOURNEY: SESSION 1\nZIANG A CANG?\nZIANG A CANG? (WHAT JUST HAPPENED?)\nDuhdawt zangfahnak in a khatmi Pathian in amai hmuihmel kengin a lo sersiammi vekin na hlohnak hmun ih ta Pathian insang sungtel na si sal theinak ding hrangah cat bang loin a lo hawl suak asi.\nPathian Insang sungah cibai!\nDungthluntu (DISCIPLE) TIMI CU ZIANG ASI?\nJesuh dungthluntu si dingin na thinlung timtuah zo ruangah thiltha na tuah asi. Zumtu dik, khrihfa dik timi cu Jesuh dungthluntu asi. “Tlawngta cu a saya hnakin a thiam sawn dah lo; a sinain tlawngta cu a zirnak a ṭheh tikah cun a saya bangtuk a si ding,” (Luke 6:40).\n1. Disciple timi cu Pathian fate asi.\nI John 3:1, 1Pathian kan Pa-ih in duhdawt zia hi ruathnik uh! In duhdawtnak a maksak ruangah Pathian faale tiih kawh kan si hi; cutiih in ti vekin kan si taktak. Curuangah a si hi khawvelih in theih lonak cu! Pathian khal a thei lo.\n2. Jesuh dungthluntu (Disciple) leitlunah mikhual asi.\nI Peter 2:11, Ka duhdawtmi ka rualle tla, hi leilung tlunah mikhual le raltlaanmi bangtuk nan si ih nan hnenah zaangfah ka lo dil a si. Thlarau thawn a ral aw ringringmi taksa hiarnak in lo neh hram hlahseh.\n3. Jesuh dungthluntu (Disciple) cu Khrih ih palai asi.\nII Kor. 5:17, 20. 17Zozo khal Khrih thawn an pehzom awk tikah cun mithar a si; a nun hlun cu a cem ih nun thar a thok zo.20Curuangah kannih cu Khrih palai kan si. Pathian amah rori kanmah sungin thu a sim vek khin thu kan sim. Khrih ih hmin in kan lo sawm: Pathian thawn rem-aw uhla a ral sinak in a rualpi ah cang hram uh.\nJesuh dungthluntu discipleship lamzin na thlun tikah Jesuh thawn nan pehtlaihnak a cak sinsin dingih zumnak ah thuk sinsin kau sinsin in na nun lam a lo hruai ding. Cutin na nun rahsuahmi ah lungawi, hnangam daihnak, duhdawtnak luangliam in na khat ding asi.\nJesuh dungthluntu lamzin thlun dingin na timtuah vekin duhnak le thu thluknak na neih mi cu a fiang zo. Nangmah lamah na duhnak lawng si loin na sungah Pathian hna a tuan ih a cangvai ti khal a fiang asi. Na nunah Pathian thawn nan tawn awknak thu zohsal hnik uhsi. Na nunah Pathian thawn nan pehtlaih awknak dunglam thu malte kan zoh hnik pei.\nPathian aw na theih hmaisa bik thu sim hnik aw.\nPathian hnenah thla na cam hmaisa bik mi thu sim hnik aw.\nNa nunah Pathian in a lo umpi, a cangvai rero na cingin na rak theih lo can a um mi ziangvek dinhmun ah asi pei, sim thei mi na nei maw?\nPathian thawn biakpawh awknak pakhat cu thlacam in asi. Thlacam timi cu Pathian thawn biak awknak asi ih na thinlung sungah ziang a um, sim asi ih a nih in a lo biak mi a aw ngai asi. Tikcu rei lo te hmangin Pathian a um asi ti upatnak ah na lu kun in kiangkap hnaihnoknak um lo dingin na mitsing in thlacam aw. A hnuailam thu pa 5 pawl vekin thlacam aw:\ni. Pathian cibai buuknak: “Ka Pa” “Ka Pathian” “ I rundamtu” ti in nangmai lungsung muril puak in Pathian cu cibai buuknak thawn be aw.\nii. Na lungawinak thu pawl Pathian hnenah sim aw.\niii. ZIang thu pawl na ngai pawimawh, helhkam tvp sim aw.\niv. Bible zir ding mi theihfeng theinak dil aw.\nv. Pathian in a lo biak pawhnak aw ngai aw.\nSersiamthar. Piangthar. Rundammi. Tlenmi.\nJesuh in dungthluntu pawl a kawh tikah “I thlun aw” ati. A tlunlam tongkam pawl umzia neta ah Bible ih in zirh vekin kan zir vivo ding. Piangthar, sersiamthar timi cu nun hlun tanta in nunthar in nun asi. Siar aw: II Kor. 5:17, Zozo khal Khrih thawn an pehzom awk tikah cun mithar a si; a nun hlun cu a cem ih nun thar a thok zo.\n· Ziangvek thilhlun pawl na nun ihsisn a cem ding tiah na ruat?\n· Zaingvek nunthar in na nitin nun na thuam aw ding tiah na ruat?\nPathian zangfahnak in zumtu nunah Pathian phuansuah awkdan a dangdang ciar thei. Na nun zalam tluan ah thlun mi na nei dah maw? Asile ziangkim sersiamtu Pathian in “I thlun aw” (Mathai 4:19) a ti tikah a danglam zet ding asi.\nHlawhsam zetin sur a vorh rero hnu ah Peter cu Jesuh thawn an tawn awk tikah Jesuh in mangbangza in nga tampi a kaihter tikah Peter cu Jesuh ke hramah kun in a biak asi.\nLuke 5:4-11, 4Thusim a ṭheh tikah Simon hnenah, “Ti thuknak lamah na long hi ṭhawn awla na rualpi pawl thawn nan sur cu vun vorhhnik uh,” tiah a ti.5Simon in, “Bawipa, taima zetin zanvarte kan vorh nain zianghman kan awk lo. Sikhalsehla vorh uh, in ti a si ahcun kan vorh a si pei cu,” tiah a ti. 6Sur cu an vun vorh ih nga tam ngaingai an awk ih an sur tiangin a tlek ṭhehzik. 7Cutikah long dangih an rualpi pawl kha, “In ra bawm uh,” tiah an kut an hei zaap. An ra ih an long pahnih cu nga khattein an ret ih an long cu a pil zikte. 8Cumi cu Simon in a hmuh tikah Jesuh ih khuk kiangah a khuk a bilh ih Jesuh hnenah cun, “Bawipa, i fehsan hram aw; ziangah tile kei hi misual ka si!” tiah a ti.9Amah le a rualpi pawl cu nga tam ngaingai an awh ruangah an mang a bang ngaingai. 10Cuvek thotho in amah thawn nga a kaitu Zebedi ih fapa Jeim le Johan khal an mang a bang ve. Jesuh in Simon cu, “Na thin phang hlah; atu thokin minung kaitu na si ding,” tiah a ti. 11An long pawl cu ti kapah an dinter ih an thil hmuahhmuah fehsan in Jesuh cu an thlun.\n· Na nitin nunah Jesuh dungthlun timi cu ziangvek cekci asi?\n· Ziangruangah Jesuh dunthlun cu a har? Ziangtin a awlsam deuh pei?\nJesuh dungthlun cu daan thlun asilo, mi-thlun asi. Amai duhnak, a nuntudan in kan ziangkim in luahkhat theh ih amai nundan in nun, a duhmi duh, a tuahmi tuah, in a huatmi huat asi. A nundan zir in nun, a hnatuan leitlun ah tuan asi.\nSersiamnak. Milai tluknak. Tlennak. Sersiamthar nak. Himi thil pali hi Pathian ih hnatuan ropi, Thuthangtha thuanthu khaikhawm asi. Kan khristian nun khaikhawmtu khal asivekin pakhat hnu pakhat zoh uhsi.\nSERSIAMNAK- A hramthok ah Pathian in a sersiam. A tongkam in ziangkim, lei le van, arsi phunkim, a tum a sem in a sersiam theh. Tidai a thiang, sersiammi cu bal lo in a umih sersiammi cu famkim asi. Cutin Pathian in amai hmuihmel kengin mipa le nunau a semsuah asi.\nPathian cu sersiamtu asinak theih hi ziangruangah a thupi?\nMILAI TLUKSIATNAK- Tluksiatnak a thleng. Nunau thinlung sungah satan in zum lo nak a thunlut ih Pathian sersiammi le pekmi hnakih thasawn thu tiam tahratin a bum. Cutin Pathian tongkam zum nawn lo in Pathian an dungtun. Cucu sual asi: ruahnak, lungput, le tuahnak in Pathian dungtun asi.\nSual umzia le sual in a rahsuahmi thu ziangvek na zir dah?\nSual in ziangtluk tuisan milai nun a hngawr?\nThahrum hmangin Siatsuah awknak. Duh amnak. Natnak. Cutin famkim zetin sersiammi cu sual, thim, hlohralnak in a cim. Cutin milai cun nun ih san ziang asi ti hawl in lamzin a hlo ih milai duhzawng le ruahdan in rumdannak lamzin a hawl. Leitlun in Rundamtu a tul.\nKum zatel reipi Pathian in milai cu a hawl. Hruaitu, prophet, puithiam pawl a pek ih amah thawn pehtlaihnak tuah tha dingin lamzin a sialsak theu. Asinan milai in Pathian khawkhan cu dungtun in milai duhdan ruahdan in a lamzin a peng rignring. Pathian ih rundamnak famkim a thlendingmi a um hrih.\nTLENNAK – Sual in milai nunah a rahsuahmi pawl siatbal theh in milai luatnak pe dingin, misualral pa hnen ihsin rundam dingin, milai cu Pa Pathian thawn rualrem sal dingin Jesuh cu leitlun ah a ra ih kross parah a thi asi. Pathian sinak famkim a neih tikah milai rundam dingin a famkim. Milai sinak a neih tikah milai dinhmun zaahza a thei ih Pa Pathian hmaiah palai a tuan theinak asi. Tlennak famkim a thleng: nithum hnu ah Jesuh cu thlan sung ihsin a thosal ih thihnak neh tahratin sual ih thilti theinak a tawpter asi.\nJesuh cu zaahza Pathian le milai sinak a nei timi cu na hrangah ziang sullam/san a nei?\nSERSIAMTHAR- Thlan sung a lawng ih Jesuh a thohsal tikah thuanthu tawpnak asilo, a thoksawn asi. Pathian in milai thuanthu a thleng danglam ih leitlun pumhuap in milai tampi sersiamtharsal an si ih an thinlung le nunnak a thleng nak asi sawn. Cutin Jesuh a rat sal tikah a siat zomi sersiammi cu kumkhua hrangin a remthatsalnak ding ni hngak in sersiammi ziangkim a um sawn asi.\nPathian in ziangkim parah a khawkhan mi thuanthu na theih tikah ziangtal in na thinlung a lo thawng maw? Ziangruangah?\nTEL VE AW.\nPhi 2:5-11 awn in siar aw la, Jesuh dungthluntu pawlin zir dingmi Jesuh lungput le tuahmi pawl a hnuailam ah ngan aw:\nPhi. 2:5-11, 5Nan thinlung put daan cu Khrih Jesuh ih thinlung put daan vekin siseh. 6Khrih cu Pathian sinak a nei ringring; Asinain Pathian bang dingah hranhram in a tum dah lo. 7Cu ai-ah, Amah ih lungtho tein, a sinak hmuahhmuah a taansan ih, hnen-um sinak la tahratin, Minung ah a cang ih minung pianzia in a piang. 8Tangdornak thinlung a nei ih, Pathian thu thlun in, Thinglamtah thihnak tiangin a tuar. 9Curuangah a saang bik hmunah Pathian in a cawisaang ih,\nHmin hmuahhmuah lakih cungnung bik hmin a pek. 10Cuti a si ruangah, Jesuh hmin upatnak pekin, Vancung ih a ummi hmuahhmuah in siseh, Leitlun le leihnuai ih a ummi * hmuahhmuah khalin siseh, an khuk an bilh ding ih, 11Jesuh Khrih cu Bawi a si, tiah Pa Pathian sunlawinak ah\nan zate in an phuang ding.\nJesuh sinak lungput le tuahnak na zir ding pawl ngan aw:\nBIBLE SIAR DING: Bible na siar phah in na hmuhsuah tharmi, na lungsung tapbikmi ngan aw\n1. Mark 1:1-15\n2. Mark 1:16-28\n3. Mark 1:29-45\n5. Mark 2:18-28\n6. Mark 3:1-19\n7. Mark 3:20-35\nThlacam na dil duhmi pawl ngan aw:\nZARHKHAT SUNG TUAH DINGMI\nZarhtin tuah dingmi group ah rel khawm in lungkimnak tuah aw.\n· Nitin Bible siar ding kha siar aw\n· Pathian thawn bulpak pawlkomnak nei ringring aw.\n· Zingtin thlacam thutlangpi pa 5 thawn thlacam ringring aw.\nBulpak Bible zirnak\n· Jesuh ziangtin a ra? Timi siar aw.\n· Jesuh ziangruangah a ra? Siar aw.\n· Kawhhran khawm ah khawm aw aw. Pastor ih thusimmi note la aw.\n· Jesuh zumtu dang thawn pawlkomnak nei aw la, Jesuh Khrih ah na nunthar thu sim aw.\n· II Kor. 5:17, zohlo in siar ngah dingin zuam aw.\n· Nitin nikhat ah thil pakhat tal, Pathian hnen ihsin na zir mi ngan aw.\nPAI INNPI AH KIRSAL\nJesuh ih thusim hmaisa ah hitin asim, Mathai 4:17, 17Cuih tikcu ihsin Jesuh in, “Nan sual sir uh, ziangah tile vancung Uknak a nai zo,” tiah thusim hram a thok. Thirhthlahbu sung khalah sermon hmaisa cu hitin asi, Tirh 2:38, Piter in an hnenah, “Nan zatein nan sual sir fingfing uhla Jesuh Khrih hmin in baptisma lak uh; cuticun nan sualnak ngaidam nan si ding ih Pathian laksawng Thlarau Thianghlim nan ngah ding.\nSualsirnak cu Pathian thawn rualremsalnak ah a hramthok asi: thinlung ruahnak, duhnak, le tuahnak in Pathian thawn pumkhat sisalnak asi.\nSualsirnak cu Pathian hnen kan thlen theinak hrangah asi lo ih Pathian hnen kan kirnak sawn asi.\nZiangtin nangmai nunah nun thleng awknak, sualsirnak na nei?\nLuke 15:11-24, siar awla fapa tlan hlo thuanthu ihsin na thinlung sungah ziang na ruat hmaisa bik?\nFapa tlanhlo thu sungah mai inn suahsan in a hlomi pa thu a sim. A sir awksal tikah a pai inn ah a kirsal. Sualsirnak thu in zirh.\nKross parah Jesuh in in tuahsakmi thu parah na hngat awk hlanah ziangthu parah hngat aw in na rak nung theu?\nPa innpi kan kirsalnak cu Korss par ihsin a thok mi asi. Kross parah kan sual leiba in peksak theh zo ruangah Pai innpi sungah kan kirsal thei nak ding sangka in onsak zo asi. Vanih a ummi zangfah duhdawtnak in a khat mi kan Pa Pathian cun a hlo mi a fale in hmuhsuak ih amai hnenah kan thlen sal lai hlan lo in hawl suak asi. Pa Innpi sungah laklut na si.\nNa nunnah Pa hnen kirsal dingin na her awk tulmi ziangvek a um, thimnakah ziangvek pawl na lamzin na thleng a tul?\nJESUH ZIANGTIN A RA?\nKan hnenah naute a suak zo; Kan hrangah fapa peek a si zo; Amah cu in uktu a si ding. Amah cu “Mangbangza Remruattu,” “A cakmi Pathian,” “Kumkhua ih Pa,” “Daihnak Siangpahrang,”\ntiah kawh a si ding, (Isaiah 9:6).\nPa Pathian in ziangkim a thatnak in in tuahsak dingmi cu in tiamkam cia mi asi. Curuangah sualsal tangmi luatter dingin, thil ziangkim dingfel ten remtha sal dingin, tharthawh sal dingin Jesuh leitlun ah a ra. Jesuh leitlun a ratnak phunli in zoh hnik uhsi.\n1. Jesuh cu vanram ah amai hmun nuam tlansan in buainak in a khatmi leitlun ah a ra.\nJesuh cu leitlun a rat tikah naute in a piang ih a sersiammi milai thu hnuai ah a thanglianih milai rundamnak ding zoh in leitlun ah a ra. Tidai wine ah a cangter, mina a damter, mithi a kai tho.\nAsinain Jesuh cu, Pathian zaangfahnak ruangah mi hmuahhmuah ai-ih a thihnak ding hrangah, amah cu caan tawite sung vancungmi hnakin niam deuhah tuah a si ti kan hmu. Cule cutiih thihnak a tuar ruangah atu-ah cun sunlawinak le upatnak lukhuh khumin kan hmu.Heb 2:9.\nJesuh thu hitin na rak ruat dah maw? Jesuh leitlun ah a rat dan na ruat tikah sualnak in a khatmi leitlun ah na umdan ding ziangtin a danglam ter?\n2. Jesuh cu milai sinak in thuam aw in a ra.\nMilai in a rung piang, taksa ruangpum a nei, taksa in a um sung cu tawpcin a nei ve, riahsia lungawi thei asi ve, taksa le thinlung khalah a thang, milai pehtlaihnak khalah a thangso (Matt. 1:18; John 19:28). Milai sinak zaahza a neih ruangah kan palai a tuan thei ih kan sualman leiba in peksak in Pa Pathian hmaiah palai in tuansak thei asi. Cuihlei ah zohthim dingin leitlun ah a rak nung.\nPhilipians 2:7-8, 7Cu ai-ah, Amah ih lungtho tein, a sinak hmuahhmuah a taansan ih, hnen-um sinak la tahratin, Minung ah a cang ih minung pianzia in a piang. 8Tangdornak thinlung a nei ih,Pathian thu thlun in, Thinglamtah thihnak tiangin a tuar\n3. Jesuh cu Pathian sinak nei in a ra.\nJesuh cu milai taksa in a thuam awk dingin naute a rung can tikah milai hrangah a cang thei lo mi, fala thianghlim in naute a pai mi asi. Amah le amah a Pathian sinak a phuang, Pathian in Jesuh cu Pathian asinak a sim, khawsia thlarau sual pawl khalin jesuh cu Pathian asinak an sim. Thilmak a phunphun Pathian lawngih tuah thei mi pawl a tuah ih sual thlah nak in Pathian asinak a langter. (Matt. 1:18; Kol. 2:9).\nI John 5:20, 20Pathian Fapa cu a ra zo ih theihthiamnak in pek ruangah Pathian taktak kan thei, ti a fiang. A Fapa Jesuh Khrih thawn pehzomnak kan neih ruangah a dikmi Pathian thawn pehzomnak kan nei thei. Amah cu a dikmi Pathian a si ih kumkhua nunnak khal a si.\nJesuh cu zaahza Pathian, zaahza milai asi timi thu na ruahnak ah pom harsa timi na nei maw, ziangruangah?\nMizia pahnih a neih tulnak, a thupitnak ziang asi?\n4. Jesuh cu leitlun ah rian ding, pumpe dingin le rundam dingin a ra.\nRome 5:8, Sikhalsehla Pathian in ziangtlukinso in duhdawt ti cu a langter: misual kan si hrih na cingin kan hrangah Khrih cu a thi!\nJesuh cu Pathian palai, le minung karah palai tuan dingin danglam zetin a rung piang.\nI John 4:9-10, Pathian ih in duhdawtnak cu a Fapa neihsun hi leilungah hin run thlah in a langter ih amah thawngin nunnak kan conak dingah a si. 10Duhdawtnak timi cu hiti in a si: Kanmah in Pathian kan rak duhdawt ti a si lo, amah sawn in in duhdawt ih a Fapa a run thlah; cumicu kan sualthlah raithawinak dingah a si.\nRundamnak timi cu Pathian hrangah ziang kan tuah timi ah siloin Pathian in kan hrangah ziang a tuah timi sawn ah a thum aw ti na theih fiang tikah ziangtin na nun a danglam ter?\nZIANGRUANGAH JESUH LEITLUN AH A RA?\nKhrihfa sinak cu Pathian hrangah ziang kan tuah timi asilo, Pathian in kan hrangah ziang a tuah timi sawn asi. Sualsal tang in luatter, kan leiba in peksak, thihnak ihsin luatnak in pek, cutin amah thawn rualremnak in tuahsak. Milai thuanthu lamzin peng zo mi cu Jesuh in a rem thatsal asi.\nSualnak: Sual leiba timi tongkam cu zokhal ih theihmi asi. Adam cithlah hmuahhmuah sual sungah kan tlu se theh zo. Asinan Jesuh in kan tluksiatnak ihsin in rundam zo. Jesuh sung ihsin sual ngaidamnak kan co, thianfai ter kan si.\n2 Korin 5:21, Sikhalsehla kanmah ih ruangah Pathian in sualnak zianghman a nei lomi Khrih kha sual ah a canter ih cuticun amah ih zaarah Pathian ih dingnak kan ṭawm venak dingah a si.\nSual leiba thu na ruahmi hminsin in ngan aw.\nSaltang: Kross parah kan sual leiba in peksaknak ruangah sual le a rahsuahmi thihnak ihsin luatnak kan ngah zo.\nRoman 6:22-23, Sikhalsehla atu-ah cun sualnak ihsin luattermi nan si zo ih Pathian ih salah nan cang zo. Nan hlawkmi cu Pathian hnenih hlanmi nunnak thiang a si ih cumi in a suahpimi cu kumkhua nunnak a si. 23Ziangah tile sualnak ih hlawhman cu thihnak a si; sikhalsehla Pathian ih laksawng cu kan Bawipa Khrih Jesuh thawn kan pehzom awknak thawngin kumkhua nunnak a si.\nSaltannak thu na ruahmi ngan khum aw.\nThen awknak: Jesuh in Pathian le milai karlah daltu in hlawn sak. Cutin Pathian le milai karlakah pehtlaih awknak thar a um: cucu rualremnak tiah kawh asi.\nRom 5:10-11, Hlanlaiah cun Pathian ih ral kan rak si, sikhalsehla atu cu a Fapa thihnak ruangah a rualpi ah in tuah zo. Pathian ih rualpi kan si zo ruangah Khrih ih nunnak in ziangtlukin so in runsuak sinsin ding. 11Hi lawng hi a si hrih lo; Pathian rualpi ah in cantertu kan Bawipa Jesuh Khrih ruangah Pathian ih thil tuahmi ahhin kan lung a awi ngaingai a si.\nPathian le milai then awknak thu na ruahmi ca sungah ngan khum aw.\nJesuh in kross parah kan sual leiba in peksak ih kan mawhnak hmuahhmuah in hlawnsak. Cutin sualsal sung ihsin in luatter ih Pathian thawn rualremnak in tuahsak zo. Himi thu ah na ruahmi pawl ca sungah ngan khum aw.\nA tlunlam thu pawl theihfeng lo mi na nei maw? Zo hnenah tu zarh sungah na sut fiang ding?\nJesuh kross parah a thih tikah nuamnung kan cennak hrangah asilo, rundam kan sinak dingah asi. Cutin leitlun thlarau raal lakah ruahsannak Thuthangtha simtu dingah in rundam sawn asi.\nHimi rundamnak thudik na thieh fiang nak in nun timi na ruahdan ziangtin a danglam ter?


Kale-Gangaw Lamzin Doawknak A Sosang, CDM Lut Tlawng Saya An Kap That – Meifar\nMay 28 sunah mipi kilhimtu le thuneihnak latu ralkap pawl cu Magway Division, Kale-Gangaw lamzin ah an doaw ciamco. Ralkap motor 4 cu mipi kilhimtu pawlin an rak bawh ih an kap, ralkap motor pakhat a kangsiat thluh.\nNasa zet ih an doawk hnuah ralkap pawl cu dung an sip, dung an sip ih lamzin ih an hmuhhmuh cu an kap vivo. Inn 3 khal an urkang ih khuasung mi pakhat an that hnuah an urkang, ralkap pawlin Yehla khuami CDM lut tlawng saya Saw Min Naing Oo an kap that.\nMay 28 sun an doawknak ah ralkap lam 5 lenglo an thi ih hliamtuar khal an um, mipi kilhimtu lam 3 an thi. Kale-Gangaw lamzin ihsin dung sip ralkap motor 2 cu Kalay Region Defense Association (KRDA) pawlin an rak bawh ih an kap.\nKalay Technology University kiangah ralkap motor 2 cu an rak kap ciamco ih ralkap motor a siat, ralkap lam hliamtuar an um le um lo cu theih a si hrih lo, KRDA lamah hliamtuar an um lo.


Kalaymyo Peng Doawknak Ih Mual Liamtu PDF-Kalay Ralkap – Meifar\nKalaymyo Peng Doawknak Ih Mual Liamtu PDF-Kalay Ralkap\nJune 22, 2022 zinglam nazi 9:30 hrawng ihsin CDF -KKG tatzin (3), PDF Kalay, Vakok/NA (CNDF), RKDF le ပ.က.ဖ pawl tangtlang in ralhrang pawl an kap. Zanlam nazi 3:00 tiang hrawng an doaw ih ralhrang 10 lenglo an thi ih hliamtuar tam zet an um.\nAn doawknak ah PDF- Kalay (Battalion 02) ralkap Zaw Myo Win (kum 30) ih nunnak a liam. People’s Defence Force – Kalay – Battalion 02 in an riahsiatnak an tarlang ih miralṭha tin cawimawinak an hlan. An doawknak ah Vakok/ NA (CNDF) ralkap (2), ပ.က.ဖ ralkap (1) le PDF Kalay ralkap (1) in hliam an tuar.\nJune 19 ah ralhrang 200 hrawng cu Kalaymyo saklam ah an va feh ih Natmyaung khua ah zanhnih an riak. June 20 ah ralhrang 70 hrawng cu Kalaymyo lamah an kirsal. Ralhrang 130 hrawng cu Natmyaung khua ihsin Heloke khua lamah an feh, Heloke khua thleng hlanah tualsung mipi ralkap tangtlang in an rak kap ciamco.\nA Thla In A Fahniang Thlan A Vehvai Ṭheu\nRaltlan Fala Cu Siivai A Um Lo Ruangah A Thi


Sumpai An Neih Lo Ruangah Tlawng Sayama In Tlawnginn Ihsin A Dawisuak Ih A Thataw – Meifar\nThailand, Songkhla khua ih um nunau tleirawl cu an innsang harsatnak ruangah tlawng a kai ṭha thei lo, an tlawng sayama in tlawnginn ihsin a dawisuak ih a beidong tuk ruangah May 13, 2022 sun ah hridai in a awkaw that.\nKum 14 mi Bonus cu phun 9 kailai a si, Satri Phatthalung School ah tlawng a kai. An inn umnak cu khuapawn deuh ah a si, bus cawlh hmun tiang thlahtu a nei lo ruangah tlawng a kai ṭhiṭha thei lo. Amahten tlawng fehnak ding sumpai an nei lo, pa a nei nawn lo ih a nu thawn an khuasa.\nA rualnu in ‘innsang ah harsatnak an nei ih kan tlawng sayama in a kawk ringring’ a ti. Tlawngkainak dingah sumpai an neih lo ruangah a nu thawn an kawkaw ṭheu. An sayama in tlawng a kailonak san cu a theihthiam sak lo ih arak kawk sawn. An sayam in tlawnginn ihsin a dawisuak ih a awkaw that.\nA rualnu hnenah a harsatnak pawl a simcia ih ka thih hnuah midang hnenah rung sim theiaw a ti. A rualnu hnenah, “Tlawngkainak ding sumpai kan nei lo. Tlawng fehnak ding sumpai ka nei lo, kikhawitu ka neih lo ruangah kan tlawng sayama in in dawisuak. Ka thinhar tuk ih keimah le keimah thatawk ka duh, ka thi asilen ka thiltonmi cu phuangaw” tin a cah ta.\nAn tlawng Sayama Gyi in, “Bonus harsatnak hi kan thei zo ih bawm dingin tlawnginn lamin kan tawlrel rero laitak a si. An sayama thawn an hmuthiam aw lo, an theithiamaw lo ruangah siatnak a thleng phah” a ti.\nAn sayama in, “Ka tlawngta pawl harsatnak pek tum ka si lo, ka theitawkin ka bawm tum sawn a si. Bonus hnenah na nu rung hruai awla, nauhak runinn ah na um ding tin ka fial nan a nunnak a lak thu ka thei” a ti. An tlawng Sayama Gyi in hmailam caan ah an tlawnginn ah hivek thilthleng um nawn lo dingin hmailaknak kan nei. Tuiṭum ih thubuai cu kan zingzoi vivo ding” tin media hnenah a sim.\nKutsihnak Danglam, Monu Le Mopa Cu An Alh Vutvo


Nazareth ah Jesuh ṭhangliannak Lunginn siding zumummi hmusuak | Falam Online Media\nNazareth ah Jesuh ṭhangliannak Lunginn siding zumummi hmusuak\nJesuh ṭhangliannak Lunginn siding zumummi cu England, Reading University ih Prof. Ken Dark in ka hmusuak ti`n a cabu suah mi (The Sisters of Nazareth Convent: A Roman-period, Byzantine, and Crusader site in central Nazareth) sungah a ngan ih MailOnline hnen khal ah a sim.\nSisters of Nazareth Convent innpi hnuai ih Mary le Joseph tei` sungkua umdahnak siding zumummi kher cawp Lunginn cu Prof. Ken Dark in kum 14 sung rori zirzoinak a nei ih cumi ih a hmusuak mi cu a cabu suah mi ah a ngan a si.\n1st century hrawng ihsi rak um zo mi cuih innpi cu Jesuh tei` sungkua rak umdahnak inn a si ti`n 19th century hrawng ah zumnak a rak um thok zo nan 1930 kum hrawng ah cuih zumnak cu archaeologists pawl in an hnong.\nCuhnu in cuih hmun cu an theih hngilh sawhsawh ih Kum 2006 ah Prof. Ken Dark in a thar in zirzoinak a nei ṭan sal mi a si.\n“Jesuh umnak inn thuhla zirzoi dingin Nazareth khua ah ka feh lo. Byzantine Empire san lai ih Christian biaknak hmunlaili dinhmun in zirzoinak nei ding in ka feh sawn mi a si” tiah Prof. Ken Dark in a ti.\nJesuh ṭhangliannak hmun tiih ruah mi Lunginn cu Byzantine Empire san lai ih biakinn hnuai ah hmuhsuah a si ih cuih biakinn cu Sisters of Nazareth Convent innpi tang ah a um a ti.\nProf. Ken Dark cun “kan hmusuak mi ah hih biakinn cu 7th Century lai ih ngan khum a si mi Jesus ṭhangliannak hmun hminsinnak ih sak mi Church of the Nutrition a si tiah zumnak kan nei.\nLunginn cu 1st Century hrawng ih sak mi siding an zum ih Lungpuk kher ih sak mi a si.\nProf. Ken Dark cun “Lunginn sak/kher dan kan zoh tikah a saktu cu “tekton” tiih kohmi Lungto thawn pehpar mi kutthiam sang zet neitu a si ding. Mary ih pasal Joseph tla kha Bible ah “tekton” ti`n an ngan khum a si.”\n“Zirzoinak ih kan hmusuak mi khihhmuh in hih hmun cu Jesus ṭhanliannak Lunginn rori a si ti`n cu ka sim thei lo nan a neih bik ih kan rel thei sun a si” a ti.\n← Zum vek ciah in Utah ramcaar ih Thir phunmi hmusuaktu an um\nNauhak pawngsual ruangah Voi 146 Vuakthawi Hremnak A Tuar →


Miss Thuzar Wint Lwin In Covid Ih Buai Cikha Khua Sizung Hrang Ting 25 A Pe – Vapual Auaw\nMiss Thuzar Wint Lwin In Covid Ih Buai Cikha Khua Sizung Hrang Ting 25 A Pe\nMay 29, 2021 vapual auaw Chin Thuthang 0\nMyanmar ram aiawh in Miss Universe 2020 ih thuam mawibik laksawng ngahtu Miss Thuzar Wint Lwin cun tui dinhmun covid 19 natnak ruangah damlo tuamhlawmnak hrang buai tuk Cikha sizung cu ting 25 kyat in a bom thu tiah theih a si.\nMiss Thuzar Wint Lwin cu Miss Universe theh fel zo si hman sehla Myanmar ah tlung hngal hrih loin ram buainak a fel hlan sung cu US ah um hrih tum a si ih ,tui dinhmun khalah US ih um myanmar mi le Chinmi pawl in sunlawihnak laksawng an pe rero lai. Tukhalah US ,Tulsa ih um Zomi pawl in an hnenah feh dingin an sawm hnuah sunloihnak an tuah ih cumi ah Miss Thuzar Wint Lwin khal in ,tui dinhmun covid 19 natnat ruangah buai tuk Cikha sizung hrang ting 25kyat a pe.\nMiss Thuzar Wint Lwin ih pekmi ting 25 kyats cu Tulsa zomi pawlkom in a rangthei bikin Tonzang peng, Cikhua khua ah an kuat dingih Cikha sizung ih tulsammi Oxygen concentrator leinak ah an hmang ding. Cikha khua ah mipum 100 hrawng cu thawsam natnak in an buai ih thawpek tul zet hlir an si ruangah Oxygen an daih aw lo tuk tiah theih a si.\nUN In Myanmar Mipi Hrang Thiltha Tuk A Tawlrelmi Cu ASEAN In Dokalhnak Ca An Kuat\nNUG Cozah Le Chin Ralkap CNF In Lungkim Tlangnak Hminkhen An Ngan


KUUT THLA THURUAT – Falam Baptist Church\nHomePostsShema NewsKUUT THLA THURUAT\nLai kumthar puai pakhat ah Lai thuam hruk loin kan tel pang ruangah soiselnak kan rak tong dah. Pastor pipi ih Lai nunphung a fingkhawi lo, ti in. Lai Nunphung fiangkhawinak hin himi hnakin a thuk deuhmi sullam a nei ka zum. Cun, Lai nunphung kilvennak ah tiin Laipuai (Lai Kumthar) hi kumtin paisa tampi cemin kan tuah. Tui’ tum kan khua khal ah pengthen dangdang ihsin mino tamzet an ra suak. Hi puai ah nomnak (entrainment) hrangah kan caan 70% hrawng kan hmang. Himi hin kan Lai nunphung ziangtluk in a tuahtha pei? Rev. Dr. Hre Mang cun, “Kan Laipuai hi nomcemnak lawnglawng ah kan hmang asile kan miphun camsiatnak puai ah a cang leh thei,” tiah ralrinnak in pek.\nNunphung “culture” timi cu French tong “colere” timi ihsin a ra. A sullam cu kilveng (tend), fingkhawi(nurture), thanter (grow) tinak a si. Cutiih sullam a neimi Nunphung (culture) sungah cun Sakhua daan (religion), thuruah daan (ways of thinking), nitin nuntu khuasak daan (social habits/ways of life), tong le calai (language) le awnmawi (Music & art) tivek pawl an tel. Curuangah Nunphung timi cu kilven tulmi le thansoter tulmi tin phunhnih in a um. Miphun pakhat in an nunphung cu kilkhawi tulmi kilkhawi in thansoter tulmi an thangsoter tik lawngah mi phunpi (civilized people) ah an cang thei ding.\nLaimi pawl khalin duhnungza kilkhawi tlakzetmi nunphung tampi kan nei. Rinumnak hi Laimi pawl kan hmel langtertu kan thlalang a si. Nupi pasal thitawk tikah khungkhai zetin thiaw a si ih dam sung thenaw ti a um nawn lo. Fala tlangvalnak ah felfai zetin rikhiah cinri a neimi nungphung neitu kan si. Miharsa bom, midamlo pawl hrangah an lo hnatuan bawm, inn le lo neilo mifarah pawl hrangah inn sak bawm tivek Samaria mithapa ih lungput hi Laimi pawl ih lungput le kan nunphung a si. Ralthat lamah “C- Con Bik Paraltha” kan ti theu vekin ram le miphun humhimnak lamah miraltha, mihuaisen phun kan si. Milaw phun le kawhhal te ei in vanzam tiang mawng ko a zuam duhtu zuam tento miphun kan si. Hi pawl hi kan nunphung diktak cu an si. Pathian ih thu thawn kalhawnak a um lo. Hi pawl hi kilveng (tend), fingkhawi (nurture), le karzaiter le thansoter ding kan si. Lai thuam hruk le Lai hla saam lawng hi Lai nunphung fingkhawi a rak si thluh lo.\nLai nunphung sungih fingkhawi nawnlo in tanta dingmi pawl tla kan nei. “Zu” in hi Lai nungphung a si. Bawi le Lal lungput tla hi Lai nunphung a si. Hrinhnam lungput khal hi kan nunphung pakhat a si. Rirai biak hi kan nunphung a si. Hi bang pawl hi Pathian thu thawn an kalhaw ruangah kan nungphung sungah nunter nawnlo in tanta dingmi pawl an si.\nCun, kan pupa nunphung cu a si lo nan, kan thlennak kiangkap ihsin kan zir ih kan nunphung sungah hmun a luah vivo mi sancop nunphung tla kan nei. Fala tlangval living together ih um tivek hi kan nunphung a si dah lo. Kum 18 kim hnu nulepa thusim ngai duh loin, mai’ duhduh ih um tivek kan nunphung a si dah lo. Mibum ih paisa hawl tivek khal kan nunphung a si lo. Relsiat awknak, iksiknak, thenthek awknak, dokalh awknak, mai’ zawn lawng ruatawknak tivek pawl hi kan nungphung sungah cakzet in a lut vivo zo. Santhar Lai nunphung an si rero zo. Hi pawl hi Pathian thu thawn a kalhawmi nungphung pawl an si. Curuangah kan nunphung diktak sungih an lut vivo lo nak dingah kawhhran le zatlang pawlkom tang tlangin kilkip ihsin kan kham a tul.\nCuruangah tansan tulmi le hnong tulmi nunphung pawl tansan in, a thami (life affirming) nunphung pawl lawng somso in nitin kan nunnak ah Laithuam mawite bangin hruk in Pathian sunlawinak langter ding kan si.\nZIANGRUANGAH NUN IN SIM?…


Laimi Khrihfa Santhumnak - Hre Mang\nLaimi Khrihfa Santhumnak\nKan pupa pawlin an rak ruahban lomi san, kan zaten tangrual in do tum hman sehla do theih lomi santiluang, sualnak maw thatnak asi ti thleidan harzet nitin nun hmuh tawnnak san, mitthep kar lo ah leitlun khawmual tin pehtlaih thei nak san, kan pupa pawlin an zoh ngam lo dingmi nuntu mizia cu tv sungah insang sungkau to khawmnak hmaiah duhlo le ruah o pi khalin a lang rero nak san, khawsung lal le hruaitu thu hnuai ah tuhlut awk nak um nawn loin milai kum 18-20 kim cun mah thu tete sawh tiah lu thle hngualhngo in nun san, khua hlan pupa pawlih ningzah mualpho an rak ti mi a liam cuahco san, san khirhkhan, san neta ah tuisun milai pawl kan ding asi ti cu el ding a um lo ding.\nThlarau mit in laimi Santiluang zoh asile thlarau lam hmasawnnak dawtthum nak thleng thei dingin thangphawknak, thleng awknak nasa ten a thlen a cu. Dunglam kum zakhat sung zohsal tikah thlarau lam kekar hmaisa bik, pupa rirai biaknak ihsin khrihfa cannak cu kekar tumbik pakhat laimi thuanthu ah a thleng mi asi. Laimi khrihfa cannak in kan pupa pawlin an ruat ban lo tiangin laimi thuanthu mangbangza in a thleng. Cutin Laimi Khrihfa cannak kum zakhat a kim hlanah thleng awknak nasa zet a thleng sal mi cu a hmin men khrihfa sinak ihsin piantharnak, thlarau lam thangphawknak asi. 1970, 1980s hrawng ihsin laimi khrihfa lakah a hmin men kawhhran member sinak, khrihfa sinak in vanram thlen a theih lo, pianthar, hrinthar, mah pakhat Pathian thawn pehzawm awknak nung neih a tul zia thu thangphawknak hmaihruai tu pawlin an rak ausuah pi. Cutin dunglam kum 20-30 sungah laimi khrihfa lakah a thleng aw mi cu khrihfa hminpu tapoh in “piangthar ka si” timi hi biaknak lam tacik pakhat vekin zuuri le sabah khalin sim cio asi. Piangthar lo cu sanman lo tluk ah ruat dingkhawp in tongkam lar zetah a cang. A tu santhar kum 2000 hnulamah dunglam thuanthu zohsal tikah siseh, Bible thurin pawl zohsal tikah siseh leitlun khawmual santiluang thawn tahtthim tikah siseh laimi khrihfa pawl kekar pathumnak, dawtthumnak thawngphawk a thlen a cu. Leilungpi a dam hrih asile tui hnu santhar sanah “laimi” “Chin mi” cu ziangvek miphun kan si lai ding? Tuisan dinhmun, santiluang herkawi zoh tikah kan pupa rirai biak san lai hnakin thinlung lam thlarau mizia sia pawlin laimi santiluang a nuai siat rero mi hmuh tikah a tuvekin a feh vivo asile, thleng awknak thangphawk nak thar a suak lo asile, tuihnu kum 20-30 ahcun tuisun minung pawl ruahban lo duh um lozet dinhmun ah laimi pawl cu leitlun khawmual, le miphun dang mithmuh ah ka pupa rirai be tu pawl hman in an duh lo zet mi dinhmun ah a thleng thei mi lamzin parah santhar thuanthu cu santiluang in a fen rero asi.\nSankhatnak. Pupa rirai biak nak ihsin khrihfa cannak\nA tlunah simzo bangin Chin mi thuanthu ah thlarau lam thleng awknak danglam bik cu khuahlan pupa rirai biaknak ihsin khrihfa cannak hi asi. Khrihfa can tikah thleng awknak tampi a um, thuanthu santiluangin senpi vangtlang thuanthu lamhawi cu danglam pi ah a fen asi. Pupa rirai biaknak ihsin khrihfa can tikah, zuu thawn cawnlam sa aih raithawi nak ihsin cawlhni khawm le khirismas, Good Friday puai hmannakah, Laithuam, biar-am le cawngnak puan ihsin khawtkawr le hngawng awrh thawn Pathian biaknakah, Phaileng le bawivung hla ihsin mirang hla lehcawp mi santhar hla phunphun ah, zuu pi le zuu haa ihsin lakphak le cini thlum thawn rualpi kawm awknakah, mah le hrinkhat ciar lal uk nak ihsin mirang le kawl pawl uknak hnuai ah, Uikiu rai thawi khuangcawi le cawnlam ihsin cawlhni thenhra thenkhat peknak le biak inn ah khawm awknak, tvp, in senpi vangtlang nun cu a thleng aw. Laimi khrihfa cannak, kum 40, 50 a kim tikah duhtusam lo zet tampi thuanthu a rak um rualrual in kum zakhat kim hlanah Chin zapi zikte cu Khrihfa ah an cang theh. Cutin Chin mi Khrihfa can pek te ahcun pupa rirai biaknak ihsin khrihfa kawhhran sungtel sinak cu vanram kai thei nak tluk in zirh awk le kaihruai awk a rak si. Zirnak lam ah zirsang an rak um lo tikah Khrihfa can pek te san lai ahcun lai pacang lungfim in mahte Bible siar in Pathian kehramah kun in Thlarau in fimnak a rak zirh ih Khrihfa nunmawi le biaknak thuthlung an rak kenkawh. Can a rei vivo ih san a thleng awk vivo tikah Pathian thu theihnak le zirnak lam ah an rak thangso vivo. Cutikah, biaknak lam hruaitu, thangthar pawlin thleng awknak thar an rak hmuh suak mi cu “piantharnak” mi pakhat cio in Pathian thawn pehzawm awknak neih a tulzia, piantharnak tel loin a hmin men khrihfa sinak in vanram kai a theih lo zia rak hmuhsuak asi tikah thleng awknak nasa te a rak suak. Cui Bible thurin tlangau pi mi ruangah kawhhran thenthek awknak tiang a rak thleng. Khatlam zawngin kan sim asile 1900 Laimi khrihfa rak can pek ihsin 1970s, 80s tiang cu thlarau lamah dinhmun, theihnak (intellectual) lam khal ah siseh senpi vangtlang (society) nun lam khalah naute dinhmun ah laimi senpi vangtlang cu an rak tlangleng.\nSanhnihnak. 1970s, 1980s thawngphawk nak: Piangthar cangvaihnak\n1970s, 1980s ihsin Kawhhran member menmen ihsin piangthar hminput nak, thlarau lam thangphawknak a rak thlen rualrualin laimi senpi vangtlang nun tampi a thleng aw mi a um ve. Thlarau lam ram nawrnak ah “CCOC” in laimi zapi te khrihfa canter ding hmuitin mi cu laimi lawng si nawn loin kawlram pumpi tumtah asi zo; mahte tohdelh aw, mah le kawhhran tundin awknak ihsin ramdang bawmnak hngauhsan in rawngbawlnak phunphun a suak; Bible zir lo, mahte zumfeknak ihsin Bible tlawng dintu le zirsangnak phunphun a suak; ramsung laitlang ramkulh ihsin leitlun khawmual tinah laimi tekdarhnak; mirang pawl hlabupi (hymnal ) ihsin santhar thangphawknak hla phuah mi sak thiamnak; Laica siar thiam fangfang ihsin phunsang tlawngah mirang le kawlca siar le ngan thiamnak; pursum leilawn nak lailam lothlo le zung cazi ihsin ramdang hlehka in sumdawnnak; tvp, a phunphun senpi vangtlang nuntu thlakthleng awknak a suak.\n1980s hnulam senpi vangtlang nuntu khawsak le rampi dinhmun ruangah laimi santiluang cu a selam, thlarau lam thim khawzing in tisia lian vekin san thuanthu cu a fen rero asi. Cu pawl lakah malte zoh in khaikhawm hnik sehla.\nSenpi vangtlang kaihruai awknak: Societal Leadership\nKumpi cozah thatlo ruangah a siatsuah mi: The afffects of the evil political system\nKhuahlan pupa rirai biak lai sanah khawtin le hrin ramkulh tinah uk awknak tha zet an rak nei. Senpi vangtlang thatnak lairel tu tlangsuak pawlin senpi vangtlang thatnak cu mimal pakhat le insang pakhat thatnak hnakin thupi sawnah ret in lairel a rak si. Senpi vangtlang thatnak cu senpi vangtlang lungrual ten hawltlang, humhim tlang a rak si. Senpi vangtlang lungawinak siatsuah tu cu zapi ten lugnrual ten do a rak si. Cutikah ningzah tlak nuntu mizia, miphun thuanthu tuahsiatu, mimal nekceknak pawl cu senpi vangtlang in rak dodal in, humhim ding mi humhim a rak si. Curualrual in nuhmei le farah zawnzai harsa pawl cu senpi vangtlang in rak sawmdawl le kilhim an rak si. Sihman sehla, kumpi cozah uk awknak thatlo ruangah senpi vangtlang that duhnak le mimal pakhat cio in miphun thuanthu tuahtha dingin tuanvo neihnak pawl cu a hlo theh zo, lailam khawte ah lal le hruaitu tuan ding cu zohman in an zuam nawn lo mi, kawlpawl saal tlukah ruat asi zo. Cutikah, kumpi a cozah le senpi vangtlang thlarau lam tulnak, biaknak cu keh le forh ah thazang pe aw tawn le lamzin sial sak aw tawn in senpi vangtlang thatnak tuan tlang nawn loin kumpi a cozah cu senpi vangtlang thlarau siatsuahtu hmanrua tumpi pakhat ah a cang.\nHruaitu hmuhdan dik lo: false leadership concept\nSenpi vangtlang thatnak tuah ding le siatnak humhim tu ding senpi pawlkom le kumpi tha a um nawn lo tikah mipi pawlin hruaitu hmuhdan dik lo an nei zo. Ramsa um khawm hman in hruaitu an nei ringring. Sihman sehla, tuisan laimi pawl cu hruaitu nei lo, laiking farual vek, mangmarau vak in an vaktawi mi an si. Senpi vangtlang thinlung le sunmang lamhmuhtu hruaitu an um nawn lo vekin senpi vangtlang in hruaitu timi hmuhdan dik lo an neih rualrual in hruaitu cu dinhmun, thuneihnak, lalnak, mi uk nak, le mai hlawknak mimal tanghai nak vekin hmuh asi. Cutin mipi cu an thinlung khawruah lam hruaitu an neih nawn lo tikah senpi vangtlang thatnak tuah dingin le miphun thuanthu tuahtha dingin mi pakhat cio tuanvo siseh miphun pakhat cu hmuisel dingzet ah lam hmuhtu senpi sunmang (collective vision) um nawn loin mi pakhat cio in tuanvo a neih mi cu amah le a insang hlawknak hma khua sial ding lawng asi zo. Senpi vangtlang miphun hruaitu lamhmuhnak hnuai ah tuhlut awknak nun le senpi vangtlang thatnak pek awknak thinlung khawruah a hlo vivo. Cutin mipi cu ziangkim an telnak kip ah anmah le an insang hlawknak le mai tanghai nak cu a thupi bik ah ruat asi. Senpi vangtlang hrangah a sunglawi mi le a tul mi cu ngaihthah, le panzut asi zo.\nPawlkom bawrhhlawh: Social political evils\nRamsa phun tamsawn cu a bur in a ummi an si vekin milai khal a bur in ummi kan si. Burkhawm awknak khua le ram siseh biaknak, vengsung pawlkom, cozah kumpi pawlkom tvp, a phunphun milai pawlkom nei in milai cu khui hmun khalah nuntu pehtlaih awk asi. Kumpi cozah siat nak ruangah siseh santiluang siatsuah tu lak ihsin humhim dingin le hmailam saupi hrang lamzin sial cia dingin hruaitu pawlin tuanvo tuansuak thei lo ruangah siseh Laimi pawlin thuanthu fingkhawi thei dingin le senpi vangtlang thinlungput le khawruah fingkhawi, kilkhawi, lam hmuh thei dingin pawlkom bungrua a um nawn lo. Khawtinah hotu, lal le tlangsuak an um nawn lo. Cozah kumpi hruaitu tha a um nawn lo. Biaknak lamah senpi vangtlang siatnak thatnak khaikhawm in mipi kilhimtu a um nawn lo. Senpi vangtlang thinlung cu hruang kulh lomi runnung retkhawm mi vekin mah le diriamnak hawlin an vaksuak celcel. Jerusalem khawkulh a bal theh ih Jews miphun siatsuah tu pawlin a sungum thil le ri duhtawk in an lak sukso vek khi asi zo. Laimi senpi vangtlang mipi pawl cu kilkhawi tu nei lo, tuu rual hramlak tlimno hawlin an sukso ih cinghnia le thlavang an um maw um lo ti khal ruat loin tuu fano aa te vak rero vek dinhmun ah an ding asi. Hmun tampi cu biaknak lam pawlkom hi thuneihnak le hmin langnak (social image), midang ciahneh theinak hmun vekin hman asi ih Bible thurin kenkawh ding hnakin Bible cu milai pawlkom hmanrua pakhat vekin hman asi zo.\nHruaitu huatnak: hatred toward leaders\nHruaitu thitha nei loin kum a rei vivo tikah senpi vangtlang lungput cu a hel vivo, a ngawngtawh, a ngawl vivo. Kawlram kumpi uknak thatlo ruangah siseh senpi vangtlang pawlkom awknak sangka zalen zetin on asi lo tikah siseh mipi thinlung cu hruaitu nei loin a vavai nak a rei vivo tikah hruaitu thutha, kaihhruai nak hnuai ah zirh le kaihhruai lomi thinlungput cu a thang lian vivo ih hotu huatnak lungput a thanglian vovo. A sawpsawlol vivo. Cutikah ram le miphun sengpi vangtlang pawlkom le biaknak lam pawlkom khal ah hruaitu huat nak lungput mipi thinlung sungah a thanglian vivo. Biaknak lamah kawhhran sungtel sinak menmen, cawlhni tinte khawm awknak lawngin milai lungput cu a tuah tha in lamzin dik ah a hruai thei nawn lo. Pawnlang sakhua biaknak in a ukneh nawn lo ih mipi tampi thinlung cu mah te zalennak, thinlung sawpsawlol in a feh sual theh.\nUkbet duhnak: authoritarianism\nKawlram kumpi in a ukmi pohpoh cu ukbet awknak asi. Lailam ah lo thlo in mi tihzah ten a khawsa ding khal ralkap an lut tikah senpi vangtlang parah duhtawk in ukbet theinak pek an si tikah khawruah thiamnak tel loin meithal thawn thinlung puar nak in milai lungput a siat suah ih ukbet duhnak, mawi lo zetin le milai canpual upatnak um nawn loin ukbet awknak, mimal canpual nekcep awknak pawl a suak. Cutivek ramkulh uknak hnuai ah a thanglian mi vengsung milesa biaknak lam hruaitu pawl khal anmah le pawlkom mibur cio ah ukbet duhnak lungput thawn pawlkom fatete ah thenthek an si. Mirang thufim in “ukbet mi pawlin an mipi an ukbet” “the opressed people oppressed their own people” an ti vek khi kan si ve zo.\nSenpi vangtlang lungput: Societal concept\nMilai cu abur in umkhawm kan sivek in mi pakhat cio in kanmah pakhat cio hrang, kan insang, khua, ram, miphun, biaknak, le pawlkom hrangah tuanvo kan nei cio. Ram kulh cozah uknak thatlo ruangah siseh biaknak le vengsung pawlkom that lo ruangah siseh senpi thinlung sungah mi pakhat cio tuanvo a hlo vivo. Mai hrang cangvai khorh lenglamah, senpi vangtlang thatnak hrang tuanvo theih awknak le tuanvo lak duhnak a hlo vivo. Curuangah senpi vangtlang thatnak tuah dingin siatnak lak ihsin humhim awknak hrang pek awknak a hlo vivo tikah cawimawi awknak khal a tla niam vivo. Senpi vangtlang hrang thiltha tuah duhnak lungput mipi thinlung ihsin a hlo vivo. Mimal lennak, neihnak le larnak sawn cu senpi vangtlang thatnak hnakin thupi sawn ah mipi thinlung sungah alang. Cumi hram thawk cu senpi vangtlang sunmang (collective vision) a hlo ruangah asi; ramkulh hruaitu cozah lam in senpi vangtlang hmuisel um loin a fehpi nak a rei tukzo, biaknak le vengsung pawlkom lakah zalennak a um nawn lo, pehtlaih nak asiat ih tlang thuphuan nak (media) a that lo tikah mipi thinlung sungah mimal canpual le tuanvo senpi vangtlang hmuitin mi lamzin hawi in kaihruai tu a um nawn lo ruangah asi bikin a lang. Cutin mipi lungput funkhawm tu senpi vangtlang sunmang le siatha theihnak hlawmkhawm tu a um nawn lo tikah mibur mizia tha lo a suak vivo ih pawlkom mizia sia a suak vivo. Cutin mibur khawm nak hmun kipah senpi vangtlang hrang a thupi bik le zapi hmuisel zatlang theih ah phuan le tlangau pi mi a um nawn lo tikah mibur fate te cio in cangvaihnak in mah le pawlkom fate hrang thiltha tiah ruahmi cu hmainawr pi cio asi tikah miphun le senpi vangtlang zapi hrang thatnak cu siatsuah asilo hmanah lamzin dal tu ah a cang sawn theu. Cutin biaknak lam khalah Zesu Khrih taksa peng zawmtu, khrih ah pumkhat sinak ah lungrual le remdaihnak in pehtlaih awknak hnakin mah le pawlkom fate sung hmin thatnak le legnlam mi el tai nak, huphurh awknak lungput pawlin khristian Bible thurin pawl cu a siatsuah ih leitlun sakhua nak vek fangin khrihfa nuntu mizia cu a tla niam vivo asi.\nTheihnak hnok: Intelectual crisis\nKilkhawi, fingkhawi lomi mipi thinlung cu leitlun santhar fimthiamnak lamah a tlan ve tikah theihnak a pung zat in buainak, porh awknak thawn zuam awknak a suahter. Santhar milesa pawlin lai lungput, rin umnak le dingfelnak thuhram an thei nawn lo, an thanlennak kawhhran, insang, le biaknak in Bible thurin milai nuntu khawsak, pawlkom pehtlaih dan thuhram pi an zirh neh nawn lo, leitlun fimthiam nak lamah sungmuril eng tlang (internal enlighternment) taktak tiang fimzirnak thleng loin a laklawh dinhmun lai fang ah thuthluknak fate ihsi thawk in nitin nun thuthluknak pawl hrangah ziang nunphung le thuthlung parah hngat aw in ka khawruah mi cu cuai ka thlai ding ti thei aw nawn lo dinhmun ah mi senpi an ding. Cutikah mah mimal lung diriamnak cu a sangbik lairel tu ah cangin mi pakhat cio thuthluknak (decision making) cu kaihruaitu nei lo vekin a vavai mi mipi vekin an lang. Cutin laimi pawl khawruahdan (thought pattern) cu Bible thuhram ah hngat aw si loin, khuahlan pupa nunphung khawruat thiamnak ah hngat aw si loin santhar fimnak (secular thought pattern) takak hmang thei si lo, a laklawh ah mahte khawruahnak fangfang ah a hngat aw mi pawl cu an kiangkap anmah hnak ih thluak firvak deuh pawlin an lung diriam zawngin an thlimthluai tikah bum in an um rero laifang asi. Hmun tampi ahcun theih tam hi fim ah ruat asi ih theih tam zuam awk nak ah thuphan le thungai cawhpolh ruri in lai mi mibur khawm cu a nuai rero lai fang asi. Cutin senpi vangtlang khawruah nak lamhmuh tu mibur sunmang (collective vision) a um nawn lo tikah senpi vangtlang hrang thiltha cu mimal, mahte hlawknak in a siatsuah theu ih senpi vangtlang hruaitu thatha cu mibur fatete pawlkom hruaitu si duhnak in a siatsuah theu asi. Milai zocio khalin anmai lungsung suak thiltha tiah an ruah mi an neih cio vekin senpi vangtlang hrang thiltha an hmuh thiam nawn lo tikah mimal duhnak cu senpi vangtlang thatnak siatsuahtu ah a cang theu.\nNunphung nekcep nak: Cultural intrusion\nLeiltun miphun nunphung hmuahhmuah in siatnak le thatnak a nei theh. Curuangah a sia mi cu tanta in a tha cu thansoh ter vivo hi leitlun miphun thangso pawl tuahdan asi. Cun khrihfa biaknak, Bible thurin, rundamnak hi milai nunphung thawn a kalh aw lo, cutin siloin ziangvek le zovek miphun pawl nunphung karlak khalah a nungmi thutak asi sawn. Thuthimnakah, Bawi Zesu dungthluntu pawl sanlai ah saal an rak um. Asinan Dungthluntu pawlin saal pawl cu an pu le pawl dokalh in saal sinak suahsan ding in an rak zirh lo. Cuhnakin saal khalin saaltha si vivo nak ding thu an rak zirh sawn. Cuvek thiamthiam in saal pu le pawl khalin zumtu an sivekin an siahhlawh pawl cu dik zet le fel zetin zoh ding an si sawn. Asina’in, zumtu pakhat cu thlarau in a luahkhat ih thlarau rah in a nun a khah tik ahcun a kiangkap milai pawl cu amai nuamnung cennak le hlawknak hrangah silo in amai nunnak sawn cu midang hrangah pek awkding thu an rak zirh. Cutikah saal pu khalin a nunpi mi thu cu a saal pa cu a tuah tha sawn asi. A hnen ah a um tikah amah te a um hnakin a that sawn ah cun um ter ding asi. Cuvek thotho in Bible thurin zirhnak in leitlun milai nunphung hi a do lo ih ziangvek dinhmun khalah thutak, milai nunthuthlung in milai lungput, thinlung, le ruahnak sawn cu a thleng sawn mi asi.\nLairam ah mirang missionary pawl an ra hmaisa ih, mirang pawl hnen ih biaknak lam hla le Bible pawl kan rak ngah tikah mirang nunphung cawngin khawt angki le necktie tivek laimi pawl in kan uar zet. India ram ih vai pawlin Pathian thu a hmaisa ah kan ram ah rak thlen in kan Bible le hla pawl hi India ramih vai pawl hnen ihsin kan ngah hmaisa mi rak sisehla laimi pastor pawl hi India vai thuam in thuamaw aw in kawrfual an hruh ding a zum um. Cutin biaknak lam cangvaihnak sung ihsin kan miphun nunphung cu nekcep a rak si tikah kan lai nunphung tha pawl cu siatsuah an rak si. A sia lawng tanta loin a zaten tlan san ding tiangin hmuhsualnak a rak suak. A cuih pawnlang hnipuan hruh dan le a langih nunphung pawl hnakin a pawimawh sawn mi cu kan biaknak nunthuthlung, thurin pawl lak ihsin milai pomdan, mibur pakhat le miphundang pakhatkhat ih pom dan le Bible thurin Bible sung ih ngan fekfek mi thleidang thei nawn lo nak hi asi. Thuthimnakah, Korin khua mi pawl hnenah Paul in ca a kuat tikah nunau samsau cu a thatlozia a sim. Ziangah tile Paul san lai ih Korin khua milai nunphung sungah zoh mawi lo,nun mawi lo asi ruangah arak si. Cu pawl cu san le nunphung ih zir in a dang aw vivo dingmi asiih a thupi sawn cu ziangvek zovek miphun lak khalah zumtu cu zohmawi, nunphung ziaza mawi ten nun ding a si sawn.\nCutin laimi khrihfa kan can hnu ah milai nunphung ruangah tuah mi, mibur le pawlkom pakhatkhat fehdan, miphung dang nunphung le Bible thurin, sankhuk thutak pawl hi thleidan thiam a tul ih thangphawknak thar in a cafang siloin Bible sung thu Thlarau ah kan mipi a hruai sal a tul. A hrisel mi, a hardam mi biaknak, thlarau mi sinak in milai nunphung a siatsuah lo ih miphun thuanthu le nunphung a tungding sawn asi.\nThlarau buaibai nak: Spiritual crises:\nMilai thuanthu santiluang in a thleng le tuahcawp mi milai nunphung le Baible nunphung cawhpolh nak, laiking farual vekin thutak ah thanglian loin sakhua cangvaihnak fangfangah a thanglian mi pawlin milai phuahcawp, milai ruahdan le thutak Bible sungah ngan mi (sound dcotrine) thleidan thiam lo nak in siseh, khristian sakhua nak cu thlarau rah h um loin leitlun sakhua nak vekin fehpi nak in siseh senpi vangtlang (society) a susiat. 1970s -1980s hnu lamah thangphawknak hmin in biaknak lam cangvaihnak in laimi biaknak lam hruaitu pawl cu nasa ten a sawisel, a relsia, a vuaktek, a thangsiat tikah biaknak lam kaihruai awknak hi tihzahnak a tla niam sinsin. Cuhnakin senpi vangtlang thutak hminsinnak um nawn loin mah le pawlkom, mibur sung lawngawi ter awknak fangin kaihhruai awknak a tam sinsin. Zo an dik, dik lo timi hnakin kan zumnak thuthlung Bible in a simmi thlarau rah hmuh ding um si loin thlarau mi si awk ternak, sakhua cangvaihnak pawl hi tihnung zet senpi vangtlang thatnak siatsuah tu ah a cang. Pathian in amai hmuihmel kengin a sersiam mi, a Fapa thisen in a thlenmi, a duhdawt zetmi a minung pawl duhdawt thei loin Pathian ka duhdawt timi cu thuphan, mah le mah bum awknak fang asi ti mipi thinlung ah a lang nawn lo. Duhdawtnak in Pathian ka rian sihmang ti ah biaknak lam duhsakzet le tangzetin zuam asi laiah huat awknak, pawlkom thenthek awknak, thleidan awknak in biaknak hruaitu pawl thinlung hmun kaupi khua a luah tikah duhdawtnak Pathian ka rian si hmang an ti lai ah satan cu can tha pek rero a rak si theu. Thlarau Thianghlim lamhruai nak tel loin Bible sung cangan mi pawl cu sankhua biaknak cangvaihnak hmanrua ah hman asi tikah senpi vangtlang thlarau nun a siatsuah ih mi tampi cu thutak nun, thlarau rah rahsuak thei nak ding lamzin ih sin hruaipeng an si.\nSanthar kawhhran ti aw pawl lakah farasi pawl thilnu (cawlh) nasa ten a leng. Thlarau rah hmuh ding um loin sakhua mi si awk ternak, biaknak lamah zuam zet vekin diklo zetin ngahnak, thuphan per awknak, huatnak tipungtu satan rawngbawlnak, dik lonak, tvp, satan fate pawl mzia in khrihfa zumtu ti aw mi tampi nun a ciahneh. Milai cawimawi nak hawl ruangah lamtang tuah awknak le thleidan awknak in duhdawtnak hnakin hmun kausawn khua a luah. Khatlamah, harsa tuar le tuar tento, hnakin thuphan le bum awknak in ngahnak khal poi tinak a um nawn lo. Thlarau mi sinak cuai thlai awknak dik, thlarau rah, duhdawtnak, remdaihnak, lungawi nak, tvp, (Kal.5:22) hmuh ding um lonak hmun a tam sinsin.\nHmun tampi ah Khrih hnakin mai pawlkom duhsaknak a cak sawn. Pathian in a duhdawt ih a Fapa thisen in a leimi pawl lakah pawlkom rikham in a thleidang theh tikah hruaitu tha le Pathian Thlarau hnatuan nak a dal ih biaknak lam pawlkom cu leitlun milai pawlkom thawn danglam ciamco nak a um nawn lo, an hmanrua a bang aw lo fangfang. Theihnak a pun zat in Thlarau ah thansoh asilo tikah porh awknak thawn milai zuam awknak in hmun kau sinsin khua a luah. Hi pawl hi thatnak tampi lakah siatnak langsar zetzet, miphun le mibur, Pathian fate pawl leitlun santhuanthu tuahsiat tu pawl an si.\nKan ram le mipi in thleng awknak thar, thangphawknak thar kan tul. Pathian thu, Bible thurin cu nitin nun thuthluknak a fate bik ihsin a tumbik tiang, mah pakhat thu ihsin senpi vangtlang le thuthennak ah siseh, insang nupi fate ihsin inn pawn, pawlkom sung le leng, vengsung pehtlaih awknak, mimal bungrua ihsin senpi vangtlang bungrua hmannak ah, mai miphun pi le miphun dang thawn pehtlaihnak, milai damsan ihsin nitin nuntu ziazia, cu pawl ah kan biak mi Pathian ih thu hi lal ter salin Pathian uknak cu kan insang, kan khua, kan kawhhran, kan pawlkom, kan miphun lakah a lal sal a tul.\nSanthumnak. Pathian thu, Bible thurin nitin nunpi, nuampi thei ding thangphawknak\nTuihlan kum 100 rei lai ih pupa rirai biak sanlai, khawtlang lal le tlangsuak pawlin senpi vangtlang lungput, khawruah le cangvaihnak an rak fingkhawi, kilkhawi, tuu khal vekin an rak khawr theu; asina tui sanah vengsung senpi bungrua pawlkom cu a siat theh zo. Kawlram kumpi uknak hnuaiah senpi vangtlang thatnak hrang tuan ding, ram le miphun tuahtha dingin in le senpi vangtlang siatnak lak ihsin humhim dingin cozah pawlkom dindan ihsin kaihhruai awkdan khal a selinglet theh zo. Mipi thinlung fingkhawi, dungkhawr dingin le fim zirh tu ding fimthiamnak zirnak tlawng pawl cu a siatbal theh, thuanthu dik le hman, kimcang zirh asinawn lo, leitlun fim zirnak bungrua le hmanrua thatha pawl zirh theih hmang thei lo dingin senpi zalennak khal siatsuah asi. Biaknak lamah, khrihfa ti aw pawl, piangthar ti aw pawl nun zoh tikah khua hlan kan pupa rirai be pawl nuntu ziaza thawn hman tahthim ding um loin a siat theh zo. Thuphan, rukru, diklo in ngahnak, relsiat thangsiat awknak, rual rem lonak, pawl hi kan pupa rirai be pawl san lai hnakin khrihfa pawl lakah a siat sawn ti sehla ziangtluk a dik ding ti cu sim a harsa zet ding nan santhar khrihfa ti aw pawl nun, mimal, insang, le mibur pawlkom nun, cangvaihnak zoh tikah Bible in a zirh mi thlarau rah a um lo zia cu zep ding um loin zapi theih asi.\nKan pupa rirai biak sanlai ah laimi pawl cu rinumnak le dingfelnak ah fak mi, mi tairial, taima le zuamnak ah fak le miphun dang rinsan zet mi an rak si. Tuisan laimi pawl lungput, mizia, cangvaihdan, mimal nun, insang, mibur le pawlkom cangvaihdan, hmuisel le tumtah pawl parah hngat aw in lenglam miphun dang pawl in tong kamkhat in laimi sinak sim hai sehla ziang an sim ding? “Thuphan per miphun” “mi hrawkhrawl” “miphun rem aw lo” “rukru miphun” “Taksa zuar miphun” “Rin um lo miphun” “Mi bum hmang miphun” “Miphun tekdarh” “miphun hlo” “Dingfel miphun” “Rin um miphun” Taima Miphun” “Pathian tihzah miphun” “Upat tlak miphun” “Pathian hril mi miphun” “Pathian thlawsuah pek mi miphun”, tvp, ziang an sim ding?\nRam kulh uk awknak tha loin miphun a siatsuah mi hnakin milai thlarau, thinlungput siatnak in miphun a siatsuah tikah rem theih nawn lo, miphun hlo ding tiangin a siatsuah thei sawn asi. Ram a farah ruangah miphun a siat lo ih thinlung siatnak in miphun thuanthu a siatsuah theh thei sawn asi. Rukruk, thuphan le dik lo ih ngahnak pawi tinak a um nawn lo. Mi zawnzai le midik farah te pawl riahsiat mithli tlaknak poi tinak a um nawn lo. Midang siatnak le thihnak in sumdawnnak poi tinak a um nawn lo. Cozah dinglai dan le dun pahbal poi tinak a um nawn lo. Ningzahthlak zahpi nak a um nawn lo. Senpi vangtlang upat tlak upatnak le cawimawi tlak cawimawi nak a um nawn lo. Mithmuh theih lo nunphung le mankhung tuk mi miphun nunthuthlung in man a nei nawn lo. Bible thurin, thlarau rah, thlarau mi sinak cu pawnlang sakhua pawlkom sinak in a khuh theh. Senpi vangtlang khawruah kaihrem tu senpi vangtlang thurin milai nunthuthhlung a um nawn lo. Laimi pawl cu lairam lawng ah si sawn loin milem bia le Pathian a um lo titu pawl thawn nitin cawhpolh nun in an um tikah khrihfa Pathian nung betu sinak danglam nak a lang nawn lo.\nCuvek santiluang, can khirhkhan ah kan miphun, kan biaknak, kan mipi thlarau cu nitin in a lengih santiluang in a fen rero asi. Thangphawknak, khrihfa thleng awknak dawtthumnak Chin miphun lakah a thlen a cu. Cui thleng awknak cun mi pakhat cio thuthluknak ah le mibur le senpi vangtlang thawn a pehpar mi thuthluknak (decision) poh ah Bible thurin, milai nunthuthlung ngan vekin nunpi thei ding hi kan ram in a tul asi. Pathian biaknak, milai pi pehtlaihnak, mah te hman awknak, insang, vengsung le leitlun mi pawl thawn kan pehtlaih nak ah siseh, senpi vangtlang bungrua thu lairel tikah siseh, mibur le pawlkom pehtlaih nak le kaihhruai nak, thuthluknak tinkim ah Pathian a lal a tul asi.\nCui thangphawknak thar, Laimi khrihfa thleng awknak thar cu santhar santiluang sualnak thimkhawzing in kan miphun, kan biaknak a nawr rero mi doneh theinak ding, Pathian Thlarau cangvaih nak ding, lamzin dik ah senpi vangtlang lungput, khawruah, le cangvaihdan kaihruai sal, lamzin hmuhsal thei nak ding lamzin umsun cu thangphawknak thar, Pathian Thlarau cangvaihnak asi ti hi ka tlangau pi mi asi. Cui thangphawk nak cu leitlun killi ah a thleng mi laimi pawlin mah pakhat cio, mai insang cio, mai pawlkom, pehtlaih mi, neihmi theih mi le pehzawm mi ihsin a thawk ih mi pakhat nun a ciahneh asi ahcun leitlun khawmual tinah laimi tek darh khal sehla mangbangza Pathian kutcak a lang asi ahcun farah zawnzaih nak in kan miphun a siat suah lo dingih Pathian duhnak sawn cu tuan suak in “Pathian duhbik, hril mi miphun, Chin mi” tiah a hmu tu hmuah hmuah in an ko ding asi. Cutin Chin miphun in leitlun killi ihsin Chin miphun Pathian a cawimawi ve ding asi.\n1) Santhar milesa pawl, kan kiang kan kap cio ah thlarau lam tlakniamnak, fehsualnak pawl cu doneh dingin theihnak zirnak fimnak in asile, tangdornak in Bawi Zesu kehram ah kan zapi ten tawng aw in thlaza cam cio uhsi.\n2) Na kiangkap ah dung hnufual le harsatnak a tawngtu, tisa le thlarau harsatnak a tawng tu pawl hrangah thlacam nak in Pathian a phuansuah awknak hrang thlacam cio uhsi.\n3) Kan hruaitu pawl in raltha zet in tuarfai zetin sualnak thlemnak le santiluang in a nuai rero nak lak ishin thutak ah miphun thuanthu an dinsuah pi thei nak ding hrangah thlaza cam cio uhsi.\nTuisan hi laimi zumtu pawl khukbil in fehsan asi tiah ka ruat.


Kyat Ting 20 hlawh ding vek ih Bumawknak kan ralring a ṭul - Falam Online Media\nApril 9, 2022 April 9, 2022 Ni Hnem Sung\t0 Comments\nHarsatnak phunphun tuarin thinhar vangsang ih kan um lai fang hi bum kan ol bik ti a si ih, kan ram a buai lai fang, mipi thinhar vansang ih an um lai cu caan ṭha ah lakin online ihsin bumawknak tamzet a um.\nTukhalah thlakhat kyat ting 20 hrawng hlawh ding tiih bumtuartu hminthup mino pakhat cun tubai ih a hmuh ton mi cipciar in a rel suak a si.\nAmahcun “Myawaddy myo, gate 25 Online Casino ah mirang ṭong mal lai le computer basic thiam pawl hrangah Thai bath 27000 hawlh dingin hnaṭuan a um ti`n in sim.”\n“Hnaṭuan ka lut veten ni 12 sung Q in lutter. Q ka lut veten hnaṭuan thu thawn pehparin ca par ah hmin in khenter.”\n“Harsat lai thinhar thawn contact hrang hmin in khenter mi cu a thuhla ziang thei ciang loin hmin ka khen ih, ni 12 Q ka lut ṭheh veten natnak nei maw nei lo in ceek.”\n“Hnaṭuan ka lut pek ah Online game hrangah in ti. Nan, atak ahcu Whatsapp thawn mi bum lam pang a rak si. Hna ka ṭuan thok ni ah IG account in tuahter ih IG hmangtu fala mawi zuk pawl hawlterin mi in bumter. Account ka ong hnu ni 3nak hrawngin mi bum ding in hawlter ṭan.”\n“Ni khat ah mi bum ding 5 in hawlter. Mi 5 kan hmu thei lo cun overtime in ṭuanter. Mi kan hmu a si le in bumter. Paisa kan bum thei lo cun thla hlawh kan lo cut ding in ti.”\n“Zaan nazi 11 ihsin zinglam nazi 11 tiang in ṭuanter ih colh caan nazi 2 in pe. Hih hna hi kan dung November 2 ihsin ka lut ih ziang thuhla hman sim loin ni 26 ah hna in ban.”\n“Thuhla zianghman um lo in hna in ban hlei ah Baht 10,000 in cawh. Cawhkuan pek lo cun innleng suak loin phone lak sak kan si ding hlei ah thawng tlak bangin in khum tum.”\n“Hnaṭuan ban mi hi kei mah lawng ka si lo. Mipa nunau 18 kan si ih kei mah vek cekci in an hringhro ve.”\n“Hnaṭuan in ban hlei ah cawhkuan in dil ruangah hna kan ṭuanpi nunau pakhat in hriamkai pawlkom hotu pakhat hnen ah bomnak a dil. Cupawlin in biak sak ih, an biakawk hnu nazi 3 rei hrawngah in thlah saal” tiah a ti.\nBum tuartu mino rel dan ah an hnaṭuannak hi taluk hnen ah a si ih, mino dang in hivek an tong pang ding ka phang ruangah ka relsuak mi a si a ti.\nAmahcun “Taluk kut sungin in runsuaktu pawlkom hnen ah siseh, bomnak diltu kan rualnu hnen khalah lungawinak simcawklo kan nei” a ti.\nZuk : Hnaṭuan an ban mi mino pawl thu an rel khawm lai …..\n← Kalaymyo buainak boruak ah mihlo 2 an um\nNUG thusuahmi thawn pehparin PNLA hotu Colonel Khun Okka in a hmuhdan a rel →


Muvalai: Kum 70 Tiang Nungdam thei - World Meifar\nMuvalai: Kum 70 Tiang Nungdam thei\nDecember 30, 2020 Salai Tiamte Knowledge 0\nMuvalai hi leitlun ah kum rei bik nungdam thei vate a si ih, kum (70) tiang a nung thei. Asinan hitiih kum reipi an nun theinak dingah kum (40) an kim tikah harsatnak an tonmi a um ih, cui an tonmi harsatnak parah a thupi zetmi thuṭhencatnak pakhat an tuah.\nKum (40) an kim tikah an tin pawl an siat thok. Cun an hmur khal an awm tiang sau vivo ih a kawi bet fawn. Culawng siloin an thla pawl khal a rit deuhdeuh ih an hmul pawl khal a sah deuhdeuh ruangah an zuan tikah an harsa ngaingai ih, an baang thei zet.\nCuruangah muvanlai pawl hi kum (40) an kim tikah hril tengteng ding mi pahnih an nei: (1) Ziangkhal tuah nawn loin um men ih thih mai ding maw? (2) A har zetmi pawl pahtlang ih nungdam in um lai ding maw? Ziangkhal tuah lo in um men ih thih mai ding hnakin harsatnak do ih thih ding hi a sunglawi deuh ding.\nCuruangah a sang zetmi tlang pakhat parah an zuang ih, bu an sak. Cutin an zuang nawn lo ih an sahmi bu kiangkap hrawng tete ah lawng an um. Hitiih an um caan hi an um thok ihsin a net tiang hi ni 150 (kum hrek zikte) a rei. Curuangah thazang thar thawn khat in a nundam vivo theinak dingah a sangsang ten hitin a tuah.\n(1) A hmaisabik ah a hmur kha lungto tumpi parah siat ko dingin a rawt ciamco. (2) Cutheh in hmur thar a suak hlan lo dai ten a um khiaukhi.\n(3) Hmur thar a suah/neih hnu cuih hmur thawn a ke-tin pawl kha pakhat hnu pakhat a dirsuak/thlong ṭheh.\n(4) Ke-tin thar a kheu/suah hnu lawngah a thla hmul pawl pakhat hnu pakhat a thlong lala. (5) Ni suahnak lam hoi in a mit in zing ni tleu hi a zoh ringring. (6) A thla thar pawl an kheusal hlan lo dai ten a um.\nHimi caan te hi a harsat laifang caan a si ih a ni cun ni-150 a rei. Cuihsi cun muvanlai cu thazang thar thawn a khatsal ih sang zetzet ah a zuang theisal. Kum 30 sung a nundam vivo theinak dingah kum 40 a kim tikah thinlung pacang zet in thlengawknak a tuah aw.\nCutin muvalai hi kum 70 tiang nungdam in a umsal thei. Himi thil cangmi hi thlengawknak (change) pakhat a si. A caancaan ahhin kan nunnak ah har zet ih thuṭhencatnak kan tuahmi a um ko ding.\n(1) Hlawntling zetmi kan si theinak dingah cun kan thinlung sungih ruahnak ṭha lo, a ṭha lomi kan mizia pawl thlong/hlon ṭheh in ruahnak dik, lungput ṭha le sunmang thar thawn kan nunnak remṭhat ding a si.\n(2) Rannung a simi muvanlai hman a taksa parih um a ṭul nawn lomi pawl a hlon thei ah tla cun ruahnak nei minung pawl in ziangah kan thleng (change) aw thei lo ding. (3) Thlengawknak (change) hi ol te ih a cangsuak theimi a si lo. Thinlung pacang zet in thungaithlak ih tuah ṭulmi a si. (Lairawn Meifar)\n2020 Kum Aiin 2021 Kum A Rapthlak Sawn Ding An Zum


A Tlar Awmi Ram Pahnih - Chinland Today Media\nA Tlar Awmi Ram Pahnih\nDecember 21, 2010 12:07 am·0 comments\nA Bangranmi Ram Pahnih\nA saangbik van ahkhin Pathian cu thangtthat si ko seh, a duhdawtmi minung pawl umnak leilung ah remnak leng ko seh. – Luka 2: 14\nA thupizetmi zumnaklam thil umtu daan pawl hi atu le tu keimahte ka ruat ttheu. Thutthimnak ah vanzamleng cawlhnak ah a dingih hnattuannak uniform thawn mi thupizet a bang mi pawl, kutken dip pheeng an sir ah an kai ih miburpi umnak hmun dangih an feh hlanah coffee zuarnak hmai ah an cawl lawk mi pawl. Hi pawl lak ihsin Pathian Thu a ruat dahtu an um pei maw aw?, ti’n.\nChristian pawl in a danglammi zumnak a bangran awmi lei le van thu an phuang. Universe pakhat leilung cu thlalang, kahpa thir, tuuhmul ih tahmi hnipuan, savun ih tuahmi kutken dip pheeng, le coffee rimhmui tivek pawl thawn a khat. A dang Universe pakhat Vancungram ahcun vancungmi pawl, thlarau huham pawl an um. Kannih cu kut ih tham theimi thilri umnak leilung ah kan um; mit hmuh lo Vanram ih rammi sinak kan ruat tikah zumnak a ttul.\nLei le van ih thuneitu Bawibik in leilung daan hnuai ah nung dingin a rung ttum tikah Christmas in thu le hla ziangkim a lingletter thluh. Bethlehem ah lei le van cu hmaisa ih an um daan kelte vekin rem awkter saal an si. Pathian ih tumtahmi lei le van karlak ih buainak cu remdaihnak um saal ding in Jesuh leilung ih a ratnak thawngin tuah suak a si zo. Vancungmi pawl ih hlarem mawi sakmi in tuukhal pawl lawng si loin lei le van a hninter (Luka 2:13-14). – Philip Yancey\nVeikhat lai ah van sunlawinak ihsin,\nKan siat le hloralnak thuk sungah a rung ttum;\nJesuh a ra, in rung hawl- Aw, duhdawtnak ih thuanthu,\nRannung rawl einak kuang le thinglamtah ah a ra. – Strickland\nChristmas ih tawhfung ttongfang: “Immanuel”\n– Pathian kan hnenah a um!


Nun Pakhat Kan Neihmi Cu Pathian Le Chin Mipi Hrangah Hmang Uhsi – Mai Far Men Par – Vapual Auaw\nNun Pakhat Kan Neihmi Cu Pathian Le Chin Mipi Hrangah Hmang Uhsi – Mai Far Men Par\nAugust 22, 2020 vapual auaw Chin Thuthang 0\nHlasakthiam Mai Far Men Par cun nun pakhat kan neihmi cu Pathian hrang le Chin mipi hrangah hmang dingin Chin mipi a cah ih ziangkim kan tuahmi ah Pathian cu pakhatnak ah retin ,amah Pathian naih ih a hrang rin-um si dingin Chin mipi a sawm.\nVocal Degree tiang ngah zo hlasakthiam Mai Far Men Par cu 1972 kum ah Sim Dihai khua ih suak a si ih tui dinhmun ah Kalaymyo Taungzalt ih um a si. Kum 8 a ti in hla a sak thokih 1988 kum in a aw zaihla hmangin Pathian hna a rak ṭuan thok. Kum 33 sung a aw zaihla hmangin Pathian hna a ṭuan zo. “Lungte Cu Au Hlah Seh” timi le “Lai Mino” timi hla in mipi theihhlawh thok a si. Bulpakin Album 18 a suah zo ih hla fing 300 hrawng a sak zo. Rualpi lakih a telnak cu hla fing 40 hrawng a si.\nTui dinhmun khalah hla thar fing khat buaipi reromi a nei ih hlasak peh vivo a tum. A hrok naa ruangah Sibawi in hlasak a kham nan, Pathian rinsan le Pathian hnenih pekawk a duh ruangah tuisun nitiang Pathian thangṭhatnak zaihla sak peh rero a si.\nChin mipi lungput thleng dingih a duhmi cu “Keimah timi lungput nei lo dingin , Pakhat le pakhat relsiatawknak bansan dingin a si ih hlasak pawl hnen ahcun Album pakhat lole hla fing khat tuah menah mah le mah sangtuk ih ret aw hngal lo dingin ,Pathian thuthangṭha sim pawl hrangah pulpit cu thinheng hrikthlaknak ah hmang loin Pathian thulawng simsawn dingin” tipawl an si.\nChin mipi hnenih a cah duhmi cu “Nun pakhat ka neihmi hi Pathian hrang le Chin mipi hrangah hmang dingin, Pathian in nun pakhat in pe ih in petu hrangah hman ding. Cumi kan hmang ngah lo asile nun man nei lo kan si ding tiah a ti. Cumi tlunah ziang kan tuah asikhalle Pathian cu pakhatnak ah retin amah naih ih a hrang rin-um si ding” cu Mai Far Men Par in Chin mipi pawl a sawm duhmi an si. ( CMPT )\nEvan.Lar Boih Thawngtlak Kum Ṭhumsakmi Duhlonak Langter Ih An Audan Ding Pawl\nJapan Cun A Ram Tuah Tlangleng Cangkang Khan Thar Cu Myanmar Hrang Dingah Kuat


Chinmi Humhimnak hrang ah Mizoram in Sangka Ong Sak | Falam Online Media\nChinmi Humhimnak hrang ah Mizoram in Sangka Ong Sak\nKawl ralkap in rampi cozah thuneihnak a la hnu ramkhel thubuai ruangah Myanmar ihsin India ram ih va beu duhtu cu Mizoram cozah in sangka a ongsak thu a rak phuang zo ih, tukhalah Mizoram, Champhai Ṭhalai Pawlkom in Chinmi hrang ah theitawk suahin bawmding a man ringring thu, ca in an suah a si.\nChamphai Ṭhalai Pawlkom zung cun “Kan unau le kan thisen zompi Myanmar ram ih um zate hnenah, a hmaisa in Champhai Thalai Pawl, Mizoram in nan kut kan lo kai. Tulai Myanmar ralkap cangvaihdan kan rak thei ih kan unau Chinmi pawl khal harsatnak phunphun nan tuar tiah kan rak thei cu poi kan tizet.”\n“Ram dangdang ah um hmanningla nan tuarnak in kan thinlung le ruahnak nasaten a luahkhat. Ziangvek dinhmun thleng hman uh la thinphang in um hlah uh. Nan unau pawl Mizoram ah kan um timi thei ringring uh. Champhai Ṭhalai Pawl in nan hrang tithei kan neih ahcun nanmah bawm dingah kan man ringring timi in rak theisak hram uh” tiah official in ca an suah a si.\nKawl ralkap in Myanmar cozah thuneihnak a lak pekte khalah Mizoram sungih thazang a cak zetmi Mizo Tlawngta Pawlkom cun Myanmar ralkap dem in February 3 ah Aizawl khawlipi ah duhphorhnak an rak nei zo a si.\nCuih duhphorhnak ah Mizoram sungih atufang nehnak co party le dokalh party ih hotu pawl khal an tel ih Kawl ralkap ih uknak lakmi an duhlo thu le ramkhel thubuai ruangih raltlan pawl khal Mizoram in a cohlang dingthu an rak phuang dah a si.\n← Chinram Huap ralkap Kaihkhih Kharhkhum Tuartu Cazin\nRalkap Uknak Dodal Duhphorhnak Hmun ah Chin Pa Nunnak Cem →\nFalam in a Ṭulmi le Ṭul lomi – Tualsung Mino Auaw


Chinmi Sungin Singapore 7th FDW Day "We Got Talent " Ah Nehnak Co - Chinland Today Media\nChinmi Sungin Singapore 7th FDW Day “We Got Talent ” Ah Nehnak Co\nDecember 12, 2016 9:37 am·0 comments\nSingapore ramih ramdangmi inn hnațuan pawl hrang tuahmi a vei 7nk Foreign Domestic Worker Day cu December 11, 2016 sun, Singapore Politechnic ah tluangten tuahsuak a siih “We Got Talent” zuamawknak ah Chinmi pawlin nehnak an co thu theih a si.\n“We Got Talent” zuamawknak ah singing solo, dancing solo le dancing group tiin țhen a siih Chinmi sungin Khin Mar Yee (a hmin ngaingai VanLalAwmi) in singing solo ah Nehnak(winner) a co. Cun, 1st runner up khal Chinmi sungin Mai May NilarPar in a ngah. 2nd runner up cu Indonesian mi in a ngah. Cun, Dancing group in Indonesian pawlin winner le 1st runner up an ngah ih Chinmi sungin FCFS group in 2nd runner up an ngah.\nPuai cu zing 10am in thok a siih zanlam 5pm tiang caan hman a si ih mi 7000 leng an feh thu khal theih a si. A fehtu zaten bag a lakin pek, suncaw a lakin pek an si thluh. Ramdang dang in hlasak thiam pawl in zaihla thawn awihnak an nei.\nHimi hi tuihlan kum ruk sung Christmas zikah rak tuah țheumi puai a sinan Kawlram mi cu tuikum a kum 7nk lawngah kan tel.#\nSingapore ‘We Got Talent’ Ah Chinmi Final An Kai\nFCFS In Fanger Puai Hlunghlai Zetin TuahTum


Hmuitinmi Fiangter - Chinland Today Media\nJune 3, 2010 1:12 am·0 comments\nCuruangah hmuitinmi lam ah zuamman laksawng ngah dingin dingte’n ka tlan. Cuih laksawng cu Pathian in Khrih Jesuh sung ihsin kumkhua nung dingah in run kawhnak kha a si. – Filipi 3:14\n– 2 Sansiar. 19-20\n– John 13: 21-38\n2004 kum Olympic lek zuam awknak ih rifle meithal kah zuam awknak ah Matt Emmons in pakhatnak a ngah ih sui tacik laksawng a ngah. Athens khua ih zuam awknak khal ah sui tacik ngah saal dingin zum mi asinan a hmuibahmi a tthelh deuh ruangah a pariatnak lawng a ngah.\nPaul in Khristian nun ah hmuitinmi dik neih ding a thupit zia Filipi cakuat sungah a ngan. “Hmuitinmi lam ah zuam man laksawng ngah dingin dingte’n ka tlan” (3:14) a ti.\nTlan zuam awknak ih a teltu mi pakhat ih thu tahtthimnak ih a sim tikah Paul in, “hmutin (goal)” timi ttongfang a hmang. Cuih ttongfang cu thalkah tikih hmanmi ttongfang thawn a bangrep aw ngelcel. Nehtu si ding cun hmuitinmi fiangfai teih hmuh a ttul. Zumtu pakhat ih nun sung hmuahhmuah ah hmuh fiang dingmi cu Jesuh thawn bang sinsin ding hmuitin hi a si (Rom 8: 28-29; Gal. 5: 22-23).\nTuni na hmuh fiangmi hmuitin ziang a si? Atu hnak ih nuam deuh ih nuntu khawsaknak a si maw? Zumtu na si ahcun na neih dingmi hmuitin cu Pathian Fapa Jesuh Khrih thawn bang aw sinsin ding hi a si (2 Kor. 3:18). Na hmuitin a dik le dik lo fiangter aw! –Dennis Fisher\nKa duh bikmi thil pakhat a um,\nJesuh thawn bang ding a si;\nThathozet ih ka hmuitinmi a si,\nJehsuh thawn bang dingin. -Chisholm\nNa nunnak a tthabik ih tuahser theinak dingah,\nPathian ih hmuitinmi kha na hmuitinmi siter aw.


Ralhraang sungthu a puut darh ruangah ralrin pekawknak thuhlapi an suah | Falam Online Media\nSunglam Sen, Lenglam Hring mi Donfawh (ဖရဲသီ:) thawn tahṭhim in Dothlengnak le NLD party thape cingin SAC ralhraang lakih tlanglengtu pawl cu ဖရဲသီ: tiah ralhraang pawl in an ko.\nAtu khalah SAC ralkap pawl lakih tlanglengtu ဖရဲသီ: ralkap tamzet an um ih cupawlcun ralhraang sungthu pawl cu Dothlengnak thawn pehpartu hruaitu pawl hnen ah thuthup an kuat ṭheu.\nAtu ah, a thupten mipi lam ṭangtu ဖရဲသီ: ralkap ṭhenkhat cu an him nawn lo tiah ပြည်သူ့ရင်ခွင် – People’s Embrace in FB cahmai ah an tarlang.\nSAC ralhraang ကစထ 5 hotu in a kuthnuai ih ralkap pawl le an innsang pawl cu ဖရဲသီ: ralkap pawl phorhsuak thei dingin mipi lamṭang vekin Lem a cangter ih a thlingthla fial tiah People’s Embrace cun thu an suah.\n“Cuvek dinhmun a si ruangah tat sungih um ဖရဲသီ: pawl cun Telegram/Signal tivek hmangin thu in than tikah malh saal lohli ding, ralringten um ding, rinhleh um deuh pawl cu nan sinak dik sim lo ding, thup thei bikin um ding” ti`n ralrinpeknak an nei a si.\nပြည်သူ့ရင်ခွင် – People’s Embrace cu Ministry of Defence – National Unity Government of Myanmar thawn hnaṭuantlangtu pawlkom an si ih CDM tuahtu/tuahduhtu ralkap le palik pawl hrang ṭuanvo latu an si ih ralhraang sungthu pholang ṭheutu khal an si.\n← Covid 19 pianhmangthleng Omicron kan hmu saal an ti\nSAC Ralhraang pawl mah le mah an kap aw that →\nRalhraang pawl in Raldonak Helicopter hmangin Chin ramri an kap\nAtufang Chin ramri/Lairawn dinhmun\nMandalay ah Ngaihvenṭul Chinmi an tam


Thawnginn Sungah A Nu Thawn An Khummi Nauhak Kum 2 Mi A Thi – Meifar\nThawnginn Sungah A Nu Thawn An Khummi Nauhak Kum 2 Mi A Thi\nFebruary 18, 2022 admin Myanmar 0\nRakhine State, Thandwe thawnginn sungih an khummi nauhak kum 2 mi cu mizan February 17 zan nazi 11:00 ah thawnginn sungah a thi. Thla 3 liamzo ah ralhrang pawlin Thandwe khua ih um nunau 3 cu dothlennak ah nan tel tin an va kai.\nMa Nyein Ei Phyo Kyaw khal an kai, a fanu kum 2 mi Ma Shwe Yee Win cu thawnginn sungah a hruaitel ih thawnginn sung an harsat tuk ruangah a thi. An sungkhat in, “An kaih pekte ahcun a fanu cu a pa hnenah aum, asinan Ma Shwe Yee Win in a nu hi a ngen ringring. A nu hnenah aum duh sawn, curuangah a nu hnenah um dingin an dil ih an umter” a ti.\nNauhak Ma Shwe Yee Win hi a suah ihsin damlonak neicia a si ih a harhdamnak a ṭha thei lo, operation khal an tuah zo. Thawnginn sungah harsatnak phunphun a tong, an rawlei a se tuk, boruak a dai tuk ruangah zan khalah a itthat thei lo ih a ṭap ringring.\nTualsung mi pakhat in, “Thawnginn sungah nauhak hi a itthat thei lo ih a ṭap ringring. Thawnginn kiltu pawlin a nu cu an kawk, an hringhro ṭheu. A itthat theinak dingah a nu in hla a saksak ih thawnginn kiltu pawlin thawnginn sungah hla an sak dah maw si tin an kawk ciamco. Nauhak ruak cu sibawi in operation in an zohdik ih a dang a thling thluh ih a pit” an ti.\nMa Shwe Yee Win telin an kaihmi nunau pathum cu tlawngkai ningan tinten court hmaiah an feh ṭheu. A pi in, “Tuiṭum court hmai ih an feh tik ahcun ka va feh duh lo, ka thin a naa tuk. Ziangtin naute nui mithmai ka tong ngam ding, a hmai ah ka ṭap ciamco pang ding ka phang” a ti. Mual liamtu nauhak kum 2 mi cu February 19, 2022 ah an khua ah an vuiliam ding.\nPastor Le Sibawi Cu Mipi Humhimtu Ah A Lut Ih Doawknak Tualrawn Ah A Thi\nA Poi! Khin-U Doawknak Ah Mipi Humhimtu 12 An Thi


Kan ram tungdingsal tuding National Unity Government a piang suak - Falam Online Media\nApril 16, 2021 April 16, 2021 Ni Hnem Sung\t0 Comments\nMyanmar mipi in kan beisei zetmi rampi ukhruai tuding cozah thar National Unity Government (NUG) cu 2021, April 16 ah offcial in dinsuah/nungter a si thu Committee Representing Pyidaungsu Hluttaw in a phuang.\nPresident ding ah SAC ralkap kut sung ih um U Win Myint an hril ih State Counsellor ah NLD san ih rak hman zo mi Daw Aung San Suu Kyi thotho ṭuanvo an pe.\nVice President cu Kachin mi Duwa Lashi La a si ih atu dinhmun ah NUG President ṭuanvo a la sung ding tiah ṭuanvonei Min Ko Naing in a phuang.\nCozah thar dinsuahmi National Unity Government ih thu neitubik pakhat a si mi Prime Minister cu Amyota hlutdaw hotuhlun Mahn Win Khaing Than ṭuanvo an pe.\nGovernment Ministries 11 cu Minister 10 in an kai dingih Ministry of Health le Ministry of Education cu Dr. Zaw Wai Soe in a kai kop ding. Cumi ah Ministry thar a si mi Ministry of Federal Union Affairs cu Chinmi Dr. Lian Hmung Sakhong ṭuanvo an pe.\nDr. SaSa khal cozah thar Luban ah an telh ve ih a nih cu Ministry of International Cooperation ah Union Minister ṭuanvo a kai ding.\nKimciang in hinah zoh ……\nFormation of the National Unity Government\nGovernment of National Unity lole National Union Government tikhalih koh mi National Unity government cu atlangpin ral tho caan lole rampi a buai caan (national emergency) tivek ih dinsuahmi Cozah a si ih cuih Cozah cu pengṭhen, ramṭhen cozah party tintian (majority) komkhawm/lungkim ih dinsuahmi Cozah thupi a si.\n← Monywa mipi : Ko Wai Moe Naing nan hrem luan cun Palik le Ralbawi fa le nunnak kan la ve ding\nSAC Ralkap umhmun khuarnak GAD (ထွေအုပ်) zung in Bomb puak thawm a thang →\nSAC ralhraang in GPS thlun in Hriamkai pawl ralthuam retnak hmun 2 luhcilh\nFebruary 8, 2022 February 8, 2022 Ni Hnem Sung 0\nRalhraang SAC ṭantu pawl cu Meithal le hriamhrei pek in ral ram ah kuat thok tum


Kum 50 Sung Kop Dang A Nei Nan A Nupi In Poi A Ti Lo, A Fala Cu Balloon!!! – Meifar\nUK pacang Julius hi a danglam zet, balloon a ngaihzawng. A nauhak lai, kum 4 mi a si laiah a damlo ih a nu in siizung ah balloon ava pe. Cutawk ihsin balloon hi a ngaihzawng, mawi a ti tuk ih an inn ah balloon 50,000 lenglo anei ringring.\nNupi fanau aneih hnu khalah balloon kiangah aum ringring, a itnak kiangkap khalah balloon a ret. A ngaihzawng lawng siloin nupa-sinak lam khalin a it thu a rel. Julius in, “Ka nupi in a thei ko, mak a ti zet nan a cohlang” a ti.\nSibawi hnenah an va piahaw ih sibawi, “A poi lemlo, midang zohman na tuahmawh cuang lo ih seherh ding na um lo” arak ti. Julius in, “Balloon cu an mawi, an nem tuk ih tham a nuam tuk.\nBalloon in ka lunglai an kuai, balloon mawi tuk ka hmuh cun umngaihnak ka thei lo ih ka zai ciamco. Nunau nan pum ih nan hnam vek hi a si ko, ka nupi khalin ka mizia hi a thei ih mak a ti zet nan a cohlang” a ti. Balloon a duhdawtnak cu a cem/reh thei nawn lo ding a ti.


Falam Khua Kiangah Kahawknak Theih A Si – Meifar\nTuizing August 9, 2021 ah Falam khua kiangah pukpi le meithal awn ciamco theih a si. Cumi hnu nazi 11:00 hrawngah ralkap helicopter pakhat cu Hakha le Falam tlangtluang parah a zamkual rero.\nTuizing August 9 zinglam nazi 7:54 ah CNO/CNDF facebook ah “Falam pengsung ih kahawknak thawn pehpar in thuthang dik le felfai sawn cu CNO/CNDF Page ah tarlang a si ding ruangah tualsung mipi lam ihsin Social Media parah manhlap tukih thuthang thehdarh lo dingin le mipi thlaphang ding zawng hrimhrim in thuthang thehdarh lo dingah zangfah kan lo dil a si.\nKahawknak Hmun, Khaw hmin le CNDF pawl umnak hmun tipawl hrimhrim Social Media parah tarlang lo dingin zangfah kan lo dil a si” tin an tarlang sal.\nCNO/CNDF ih thuhla tawi: Thuhmaihruai “Kan Rampi cu a kilkhawi tu ding ih ruatmi kilhimtu pawl sawn riangri in suanlam a phun phun hawl in a ding lai mi acozah cu kaihrem tahrat ih ral an tho tikah mipi pawl cu kaihruai tu le kilhim tu nei lo in cui raltho pawl ih ti duhdah tuar in kan um hai.\nCutikah cui raltho (uico) pawl ih duhduh ih hmuhsuam tuar thei lo pawl cun a miphun, a peng, a khua zawng ti in an hlawm awk khawm thei dan dan hawl in Raltho uico pawl ih ral cu an do let sal hai.\nChin (Falam) pawl an hmunkhat Falam peng sung le Kalay/Kabaw um kan Chin (Falam) mi le sa pawl khal cun Laitlang lairawn ti um lo ih hmunkhat te ih hlawm awk a cu thlang ih an theih ruangah Champhai ah tonawk khawm nak an neih hnu ah CNO/CNDF an din.\nCNO le CNDF pehtlaihawk Dan: Chin National Organization cu Falam Peng sung le Kalay/Kabaw um Chin (Falam) mi pawl a tul dan ih zirin Hriamkai ih humhual dingih dinmi Pawlkompi a si. Cui a mi le sa a humhual theinak ding hrang hriamkaitu (ralkap) dingah Chin National Defence Force khal cu Pawlkompi hnuai ah a din cih ve.\nCNO cun Chinmi (a bik in Falam mi le sa) pawl kan him theinak dingah activities a phun phun a tuah ding, (peace talk, alliance, fund raising, dialouge, etc. ). CNO in a tlun lam ih activities vial lawng in kan Chin mi sahim nak dingah a tawk lo, hriamkai ih meithal hmetpuak a tul a ti a si len CNDF in cui hriamkai hna cu a tuansuak ding.\nCuruangah CNO hrangah CNDF cu a kut le a ke ngai ngai an si. CNDF cu CNO ih hmuitin (Chin mi le sa humhim) hlawh tlin thei nak dingih hriamkai tu Chin (Falam) ralkap pawl an si.\nTuancan bikhiah (Terms): CNO member cun tuanvo lak can term bikhiah a nei ih election tla a term cem zawng ih tuah theu ding a si. CNDF cu hriamkai ralkap an si ruangah Dothlennak a cem hlan sung cu a hna a theh hrih lo ti ih ngai a si. Dothlennak a cem nini ah zo khal CNDF (Chin ralkap) ihsin zalen tak in an suak sal thei. A tuan peh lan duh an um khal a si len a mai duh hril nak in a tuan peh thei.\nSawmnak: Zokhal Dothlennak a hlawhtlin theinak hrang tha le zang rori ih pum ka pe aw duh ti pawl cu CNDF in lungawi sopar ten kan lo hmuak ring ring. Taksa pumrua ih pum pe aw remcang lo hrang khal ah neih mi sum saw (ei le in), thil le ri ih tanpi duh khal kan lo hmuak ring ring.\nZiangkim ih hlawhtlinnak pe thei tu Cung Pathian hnen ih thlacam bawmnak khal nan zaten hnen ih sin kan lo ngen ring ring a si. To be continued (ngan peh ding)\nCNO/CNDF thawn pehperawk ih thusutnak tam mi pawl: Falam peng lawng a mah a hran ten CNO/CNDF a rak ding hi a tul maw si? A um cia mi hriamkai pawlkom ih lut cih mei a tha lo maw? Chin state sungum hriamkai pawl pakhat ah nan kom aw thluh thei lo maw?\nDothlennak a theh cun hriamkai tulnak um lai maw si? Ziangah dothlennak a theh hnu khal ah CNO/CNDF nan ding peh vivo tum? Kawl pawl buainak ah kan nih Chin mi in nunnak thap ih rak tel ve a tul maw si? Comment ah na thu sut duh mi rak ngan awla, comment thusutnak ihsin a mal bik pathum san let sal a si ding” tin Kalay Civil Armed Force – Chin Battalion page ah an tarlang.


A rualpi in na ngaihzawng a lo lonsak caan ah... - IHBURLEN\nJuly 21, 2021 admin CAHRAM 0\nHringnun ahhin a caancaan ahcun zuknung sung lawngah hmang maw a um, ti ding khopin thilmak a thleng duh zet ṭheu.\nMinung tampi cu duhdawtnak in hram kan thok ih nuam kan ti zet laiah a net kan khar dan lawngte duhum lo zet, mitthli tlaknak a si ṭheu. Cucu sungkhat, unau le rualpi ruangah kan duh zetmi fala/tlangval thawn ṭhenawk caan a thleng ṭheu a si kha!\nTuiṭum ahcun na rualpi ruangah na duh kuahkomi na koppi fala/tlangval na ṭhen thu kan relkhawm hnik pei!\nMinung hi mit bangaw a rak um thei zet. Thinlung hmunkhat, duhdan bangaw le pomdan tiangin a bangaw duh zet. A hleicein rualpi lakah thinlung khat pu hi kan ngaihaw bik ṭheu.\nAsile na ngaizawng fala/tlangval khi na rualpi in a lo lonsak dah maw? Cuvek thil na ton a si ahcun ziangtlukin na tuar na ding? Na ton hrih lo khal asile na tong vivo thei lai, ti thei awla a tanglam ih ruahnak lo pekmi vekin ralring cia aw.\n1. Na rualpi sim ta aw: Mi pakhat thawn nan uarawk tikah a hmaisabikah na rualpi sim ta aw. Ziangahtile lehhnu buainak a thlen tikah na rualpi cun a lo theihpi ding. Cuti si loin a thupten ngaizawng na nei ih a rualnu/rualpa maw na sim lo asile amah thawn an rak kopaw riangri thei.\n2. Na ngaizawng khal sim aw: Ngaizawng (kop) na neih tikah zozo thawn na rualpiaw tivek pawl sim aw. A tlunih kan rel bangin mi ṭhenkhat cu ngaizawng pahnihthum kop hmang an si ruangah nangmah lo kop tho si in, na rualpi tla a kop ceem thei thotho, ti kha hngilh hlah.\nA rualpi in na ngaizawng a lo lon thotho asile:\n1. Tangdor suah in a dilten dil aw: Na ngaizawng a lo lonsaktu hnenah va feh awla “nang cu kei hnakin na hmuihmel, sumpai, zirnak lamah na cungcuang deuh ih rualpi ṭha kan si vekin keimah i kian men aw. Midang na hawl hmu ol sawn ding, kei hnakin,” tiin a lemten lem awla rualpi ṭha cun a lo theithiam dingih a lo kian mai ding.\n2. Zuam aw: Hi ruangah na beidong hlah. Vate zam lai zo ta bul an si lo, a sai thlatui’ ta’ an ti bangin na ngaizawng lonsak na ton tikah a lo longtu hnakih nasa in zuam aw. Na zuam lo asile na ngaizawng khal na duh taktak lo, tinak a si.\n3. Netabik thucah: Na rualpi, ngaizawng lo lonsaktu cu thil umdan na sim ih ziangah a poisa lo asile rualpi sinak ihsin phiathlo aw. A parah cun thinheng hlah awla ziangahtile na duhmi a rak duh thei ve ruangah mit le thinlung bangaw rualpi ding diktak nan si, tinak a si.\nAsinan, rualpi ṭha ih kaihtlak cu a si lo. ‘Good Friend’ menmen a si ih ‘Best Friend’ tiih kawh a tlak lo. Nang khal ngaizawng lonsak tiangih an um ruangah zir ding tampi na nei ve. Hmailam ah ralring thiam awla tui’ na ton vek na ton nawn lonak dingah…\nCule leitlun ah na hrang mi pakhat lawng a um lo. Midang an tam tuk lai timi thei in midang hawl men aw.\nZiangruangah nitlaknak ram pawl in NUG an pom thei lo?


Kanmai' Duhhrilnak - Chinland Today Media\nNovember 26, 2012 11:51 pm·0 comments\nBible Siar Ding: Habakkuk 3:1-19\nTheipi in rah an neih lo ih sabit hri in sabit a rah lo hmanah …\nKa lungawi in ka thin a nuam thotho ding.\nZiangahtile Bawipa Pathian cu i runtu a si.\nBible in ziangvek thil a can hmanah Bawipa thangtthat ringring ding in fial. Cumi cu kanmai’ duhhiarnak a si thei, asinan ziangmi asile…..? Na pasal in thuhla a nei asile, asilole na nupi in a lo tlansan, asilole na faate accident in a thi asile? Thlisia in na inntlun khuh a hlithlo thluh, asilole meikaang in na thilri pawl a siatsuah thluh asile? Khensa (cancer) natnak na nei asile, na hnattuannak boss in an lo dawi asile? Pathian ih kut cu kanmah hrangah si loin in siatsuahtu vekih a lang tikah kan thangtthat thei thotho pei maw?\nPathian ih thuneihnak saangbik cu kanmah can-ai ah in siatsuah theitu amahte (natural) ih thilcangmi pawl a neh thluh ih a daihter tikah kan duh. Cuticun Amah cu kan thangtthat ih A maksak zia cu kan rualpi pawl le sungkhat unau pawl hnenah kan sim kan rel ciamco. Sihmansehla cumi vek a si lo caan ahcun Amah thangtthat dingah kan khul a rang thei dah lo.\nProfet Habakkuk cun ahlankhan (advance) in thuhrisahcatnak (decision) a tuah, a nunnak sungih ziangvek thil a can khalah Pathian cu thangtthat ringring dingin. A nunnak hrangah lo theih lo ih ttulmi (necessary) thil pawl a ngah thei lo caan hmanah Pathian thangtthat ding cu a hril thotho, a hril vingvo ding! Kannih teh cuvek in kan tuah thei ve pei maw?\nVancung ih um ka Pa, ka nunnak sungah ziangvek in thilcang hmanseh Nangmah thangtthat cu ka hril thotho ding.\nKa hrangah Pathian in ziangmi si a cang siangih ziangmi si a cang siang lo? Cumi in ka dinhmun parih ka khuaruahnak le Pathian parih ka khuaruahnak ziangti’n a danglamter?\nNa Ready Maw?


Myanmar ramih sii lam phur lut dingin Indo-Myanmar border gate hawng ding – Thechinlandtoday\nMyanmar ramih sii lam phur lut dingin Indo-Myanmar border gate hawng ding\nadmin August 4, 2021 Leave a Comment on Myanmar ramih sii lam phur lut dingin Indo-Myanmar border gate hawng ding\nGood news lungawi um nasa, India central cozah thupek dan vekin Covid Si lam thil Myanmar ram lamih kuat lut dingin Indo-Myanmar border Tamu gate cu hawng dingin Manipur cozah cun thutluknak a tuah a si.\nBorder gate cu hawn a si nan, bungrua cu Myanmar lam ih sin Myanmar lam lawng a rawn lut ih, Myanmar lam ih sin ziang hman kuat thei a si lo ding\nIndian Ministry of Foreign department kaihhruainak a tuah dan vekin, Covid-19 natnak thawn pehparin Si lam thil lawng Tamu ramri gate 1 leh 2 ih sin lak luh theih a si ding thu Manipur cozah cun August ni 1 ah khan ramri lamih thuneitute pawl a theihter zo a si.\nManipur state cozah thusuahah cun India lam ih sin Myanmar-ah Si lam thil lawng phur luh theih a si ding ih, Myanmar ram lam ih sin zianghman lak luh thei a si loding. One-way system-ih fehpi ding tih a si.\nIndo-Myanmar border lamah hin covid hrik kaidarhawknak a um ring ring ruangah, Tamu lam border gate cu India lam, Manipur cozahin March thla ah khan a khar thluh a si.\nKNU BIIGADE 5 THAWN DOKAHNAKAH RALKAP 65 THI →\n← ṬHIAN CHHAN THIH NGAM NAUPANG HUAISEN LALRAMLIANA’N A ṬHIANPA A CHHANCHHUAH DAN


Catechism (Pathian Thu) | Radio Veritas Asia\nCatechism (Pathian Thu)\nMinistry Hnatuannak le Minister Hnatuantu Pawl ih Thu\nTuitum cu Catholic Biaknak a hlei ce in Missa Raithawinak ih Ministry timi riantuannak le minister timi riantuantu kan then dan kan run rel ding. Kan Catholic Kawhhran sungah hin Ministry timi rian tuannak a phun phun kan nei. Cu mi sung ih sin kan Pathian biaknak lakih a sunglawi bik le a sang bik mi Missa raithawinak sung ih Ministry rian tuan nak le Minister timi rian tuan tu pawl kan then daan kan run sim fiang ding.\nA hmaisabik ah kan theih tul mi ah Missa raithawinak timi cu Siangbawi ihsin tlun lam Minister pawl lawng ih tuah theih mi asi. Missa raithawinak sungih rian tuan nak Ministry a phun phun kan nei kan ti tikah mipi tel ih tuah mi Missa raithawinak kan ti mi asi. Himi mipi tel ih tuah mi Missa raithawinak sungah Minister dang dang le Ministry dang dang kan nei. Siangbawi ih sang tu ah Deacon, Deacon sang tu ah Acolyte, Acolyte sang tu ah Lector ti-in a sang sang tein Minister kan nei. Minister pawl khalin an maih rian tuan nak an ministry ih zil in hruk ding thuam dang dang an nei. Deacon ihsin tlun lam cu Major Order tiin kan ko ih Acolyte le Lector cu Minor Order tiin kan ko. Kan Kawl ram sung ah cun Siangbawi tuan ding pawl lawng hi Acolyte le Lector timi ministry hi tayavuin in pek an si theu. Asinain ni tlaknak lam ram pawl ah cun Siangbawi tlawngta lo khalin rinsan tlak zumtu an si cun Minor Order asi mi Acolyte le Lector Ministry pawl hi tayavuin in an co ko. Ram hrekkhat ahcun Deacon hman hi kumkhua Deacon tiin tayavuin in pek mi tla an um. Himi Ministry rian tuannak pawl hi Pathian biaknak ahleice in Missa raithawinak sungih rian thianghlim pawl an si. Rian tuan tu Minister pawl ih tuanvo pawl cu a tang lam vekin an si.\nDeacon ih tuanvo cu Missa raithawinak ah thawinak tuah tu Siangbawi asilole Bishop kiangah um in a tul dan vek ih Biaktheng par tiangih bawm tu asi. Missa raithawinak sungih Gospel thuthangtha siar hi Deacon ih tuanvo asi. Siangbawi lole Bishop ih thu pek nak in Sermon khal a pe cih thei. Cule Deacon in Baptism le Thitumnak Sacrament pawl tayavuin in a pe thei. Mina pawl hnen ah Bawipa Thi le Sa pe thei tu khal asi.\nAcolyte ih tuanvo cu Deacon um lo nak ah Missa raithawinak sungah thawinak hrangih a tul mi pawl tim tuah sak tu asi. Biaktheng par hman ding mi pawl tiang a mah ih timtuah sak asi. A tul asi ah cun Bawipa Thi le Sa zem khal a bawm. Raithawinak theh ah Biaktheng parih Sacred vessels kan timi thianghlim thilri pawl kholh sak tu le ret sak tu khal asi.\nLector ih tuanvo cu Pathian biaknak sungih Bible siar ding mi pawl tim tuah sak tu asi. Gospel thuthangtha ti lo cu Lector pawl ih siar ding asi. Biaknak sungih an siar hlanah siar ding mi pawl zoh fel cia ih thei thiam dingin an ruah fel cia a tul. Saam le ziangzongza thlacam pawl khal hla ih sak tu an um lo ahcun Lector ih tuanvo asi. A tlunih kan rel mi Minister riantuantu pawl hi Missa raithawinak ah pulpit parih hmun luah thei tu pawl an si.\nA siar tu nan zate parah lungawinak tampi kan nei. Mi tla rak siar ve hai seh nan ti asile like, comment le share nak thawn in rak bawm cio dingin kan lo sawm asi. RVA in nan zaten nan kut kan lo kai asi.


India ram, Orissa State Ah Christian Mi 7 Mi That Ih Puhmi Pawl - Chinland Today Media\nJanuary 28, 2013 1:48 am·0 comments\nWASHINGTON D.C (International Christian Concern) : India ram, Orissa state ah, 2008 ah khan Christian pawl nasatak ih thahnak a rak thleng dah. Cutawk ah mi tamtak in Jesuh Khrih ruangah an nunnak an rak pe ih, in le lo tamtak khal nawhkang a rak si dah. Cumi ih a hrampi bik, Christian pawl an thahnak san bik cu, Hindu nationalist leader, Lazmanananda Saraswati ih thihnak ah, Hindu pawl cun Christian pawl ih thahmi asi ti ih an puh ruangah asi.\nCui an hotu pa thattu ah cun mi 7 an puh ih, tukhal ah an zaten thawnginn sungah an umlai. An zaten nupi fanau nei theh an si ih, ICC cun Advocate Pratap Chhinchani hnen ih thusuhnak an neih nak ah, “Hi tei 7 pawl hi tu ah Phulbani ih district jail ah ret an si lai. An nih ih thahmi asilo ti cu mi tamtak ih theih asi. (A thattu ngaingai hi Maoist pawl an si ti in hi buainak a thawkpek ah khan thuthang hrekkhat ah an rak sim).\nIndia ah hin Hindu pawl an tamtuk ruangah, cozah khal in Christian lamtang ih thilti hi a tih deuh a bang. Ziangtik tiang thawnginn ah an um ding ih an thu relsak asi ding ti tuini tiang theih asi hrihlo” tiin Chhanchani cun ICC ah asim. An kaihmi Christian mi 7 pawl ih hmin khal tarlang asi ih, an hmin cu : Bijay Kumar Sunseth, Gornath Chalanseth, Budhadeb Nayak, Bhaskar Sunamajhi, Durjo Sunamajhi, Munda Badmajhi le Sanatan Badmajhi pawl an si. ICC cun leitlun ih Christian pawl hnen ah thlacamnak neihsak ding in thu a than hai.\nEvangelist An Thah Hnu Ah A Nupi Khal An That Ve


Mah le Mah Bum-aw-tu - Chinland Today Media\nAugust 31, 2016 5:58 am·0 comments\nSang tuahtui’ hnenah cawhnawi mankhan (butter) pound khat a va zuar ttheutu lothlopa pakhat a um. Ni khat cu, sangtuahtu in cawhnawi makhan pound khat kim rori a ngah le ngah lo theih duh ah cuai a rak thlai. Cutikah pound khat a kim lo ti a hmu.\nCuruangah sang tuahtu cu a thin a heng ih lothlopa cu thutthenzung ah a hek. Thutthentu in lothlopa cu khingkhainak ci khatkhat a hmang maw tiah a sut. Cutikah lothlopa cun, “Bawipa, kei cu zianghman thiam lo ka si ih, khingkhainak khal ka nei lo. Asinan a tah ih tahnak ci khat cu ka nei,” tiah a sawn.\nCutikah thutthentu in, “Asile na cawhnawi makhan kha ziangtin na tah?” tiah a sut. Lothlopa cun, “Bawipa, sang tuahtu in ka cawhnawi makhan i rak lei hlan reipi ihsi khan, kei cun ni tinte’n amai hnen ihta pound khat ih rit mi sanghlom ka rak lei ringring. Ni tinte’n sang tuahtu in sanghlom a rak ken tikah, cumi cu ka thil tahnak ah ret in, cumi tluk ciah ih rit mi cawhnawi makhan cu amah ka pe ve ttheu. Himi thu ah mawhthluk ding mi kan hawl a si ahcun, sang tuahtu hi a si sawn ding,” tiah a sim.\nKan nun ahhin, kan pek zat ciah hi kan ngah sal ttheu. Vei hnih-khat te thil dik lo kan tuah mi hman khi a poi lo ti theih a si lo. Ziangahtile tlaitluanlonak (dishonesty) timi hi zongsang a ol ngaingai. Mi tthenkhat cun tlaitluanlonak timi hi a zir in an zir ih, mithmai danglam lo riai in thuphan an per thei. Midang lala cun thuphan an per tam tuk lawmam ih, thudik cu ziang a si ti hman an thei nawn lo. Asinan an bum ngah mi taktak cu zo a si? – Anmah le anmah an bum aw rero a rak si sawn.\nHram: The Living Treasure – Short Inspirational and Moral Stories.


Veikhat Ah Kop 59 An Neiaw – Meifar\nMalaysia, Wisma Chin Woo hmun ah fala le tlangval kop 59 cu hlunghlai zetin kutsihnak an nei. 22, 02, 2022 cu ni hleice an timi a si ruangah nihnih (Twosday) ni tin an ko, curuangah himi ni cu dauṭhahnak an tiih an nei cece.\nKum 27 mi Chan Kai Wei le Chow Ji Khay khal hitawk hmun ah an neiaw ve ih himi ni cu number ṭha zet a si ih dauṭhahnak ah kan ruat a ti. Tlangval Chan Kai in, “Singapore ram ah hna kan ṭuan, asinan 22, 02, 2022 sun ih neihawk kan duh ruangah kan ram ah kan tlungsal ih kutsihnak kan nei” a ti.\nTlangval kum 29 mi Tong Kok le a fala kum 35 mi Hah Siew Jun khalin, “Tuisun ni 22, 02, 2022 cu a danglam tuk ih hmailam caan ah aum nawn lo ding. Kutsih man khal RM260 lawng kan cemliam ih neihawknak capi marriage certificate khal in pe hngal” a ti.